Johor belanja hampir RM500,000 untuk skim RGL, PCA

Kerajaan negeri Johor sudah membelanjakan hampir RM500,000 untuk menyelaraskan penglibatan para petugas barisan hadapan, makmal perubatan kerajaan dan swasta di negeri ini bagi membolehkan skim Laluan Hijau Timbal Balik (RGL) dan Peraturan Ulang Alik Berkala (PCA) menyaring 2,000 orang kemasukan sehari ke negeri ini.Menteri Besar Johor Hasni Mohammad berkata sehingga 31 Ogos lepas, sejumlah 327 orang direkodkan menggunakan RGL iaitu seramai 45 orang keluar dari Johor manakala seramai 282 pula memasuki negeri ini.Katanya, skim PCA pula merekodkan seramai 8,270 orang dengan seramai 6,784 orang direkodkan keluar dari Johor manakala 1,486 orang direkodkan memasuki negeri ini.“Bagi memastikan prosedur operasi standard (SOP) yang dirancang dapat dipatuhi, kerajaan negeri Johor telah mengambil langkah proaktif dengan menyelaras keterlibatan agensi yang berada di barisan hadapan.“Kerajaan negeri sudah membelanjakan hampir RM500,000 untuk selaraskan perkhidmatan sama ada perkhidmatan pengamal perubatan, makmal-makmal kerajaan mahupun makmal milik swasta supaya membolehkan RGL dan PCA dapat menyaring dan menjalankan ujian untuk kemasukan 2,000 orang sehari.“Kemampuan kerajaan negeri Johor ketika ini adalah mampu menjalankan lebih 2,000 ujian (Covid-19),” katanya pada persidangan Dewan Undangan Negeri (DUN) Johor di Kota Iskandar di Iskandar Puteri, hari ini.Beliau menjawab soalan tambahan Andrew Chen Kah Eng (PH-Stulang) yang ingin tahu bilakah sempadan Johor-Singapura yang ditutup berikutan Covid-19, akan dibuka semula sepenuhnya.Hasni yang juga Ahli Dewan Undangan Negeri (Adun) Benut berkata penutupan sempadan Johor-Singapura memberi kesan langsung terhadap ekonomi Johor dengan dianggarkan lebih 50 peratus daripada perbelanjaan pelancong asing merupakan penyumbang utama sektor perniagaan di Johor.Sehubungan itu, katanya, kerajaan negeri telah mencadangkan kertas kerja awal dan penyediaan SOP kepada Kementerian Luar bagi pembukaan sempadan Malaysia-Singapura sehingga terlaksananya RGL dan PCA.“Sekiranya sistem ini (RGL dan PCA) berjaya, saya yakin kerajaan Persekutuan akan membuka sistem sempadan Johor-Singapura sebagaimana biasa dengan SOP yang terancang dan berkesan.“Sebagai sebuah kerajaan yang prihatin, kita perlu sedar bahawa isu sempadan ini melibatkan kerjasama peringkat global yang harus direncanakan dengan teliti dan komprehensif bagi mendapatkan keputusan yang inklusif untuk semua terutamanya dalam suasana pascapandemik Covid-19,” katanya.


Sorry.


Akhiri insiden tragik di projek lebuh raya SUKE

Satu lagi insiden tragik berlaku di projek Lebuh Raya Bertingkat Sungai Besi – Ulu Kelang (SUKE).Tiga pekerja pembinaan mati dan pengguna jalan raya cedera apabila kren gantri terbalik dan jatuh ke bawah.Perlu diingatkan bahawa hanya tiga minggu yang lepas sebahagian SUKE yang masih dalam pembinaan runtuh dan membunuh dua orang disebabkan kemalangan jalan raya yang melibatkan treler dan perancah yang menyokong struktur binaan yang belum siap.Pada September tahun lalu juga, kepingan tembok dinding pada lebuh raya yang sedang dalam pembinaan itu jatuh dan hampir membunuh pengguna jalan raya; beliau bernasib baik hanya mengalami kecederaan pada tangan, walaupun keretanya musnah.Semua insiden dahsyat yang berlaku dalam tempoh masa yang singkat (dalam tempoh enam bulan) seharusnya menjadi penunjuk kepada pihak berkuasa bahawa ada sesuatu yang tidak kena dengan bagaimana Prolintas (Projek Lintasan Kota Holdings Sdn. Bhd.), pemaju projek lebuh raya SUKE menguruskannya.Bagaimanapun, Fadillah Yusof, menteri kerja raya memberikan maklum balas kepada insiden terbaharu lebuh raya SUKE ini dengan mengeluarkan perintah menghentikan sementara hanya pada bahagian yang terjejas daripada lebuh raya SUKE dan mengarahkan pemaju mencari laluan perjalanan alternatif bagi penduduk pangsapuri berdekatan. Malah lebih mengejutkan siasatan awal sepatutnya bahawa kontraktor terlibat telah mematuhi prosedur operasi standard (SOP) yang ditetapkan. Jika demikian, kenapa insiden itu berlaku?Kini tiba masanya bagi pihak berkuasa mengambil langkah drastik untuk memastikan keselamatan pengguna jalan raya dan pekerja pembinaan. Persatuan Pengguna Pulau Pinang (CAP) menggesa supaya dihentikan sepenuhnya kerja-kerja di projek lebuh raya SUKE dan pihak berkuasa perlu untuk mempertimbangkan hukuman yang lebih berat terhadap mereka yang bertanggungjawab dan dalam kes yang serius hukuman penjara mandatori mestilah juga dikenakan.Pihak berkuasa juga perlu mempertimbangkan bagi menggantikan pemaju projek ini serta kontraktor kerana dengan begitu banyak insiden ini kita hanya boleh mengandaikan bahawa pihak ini telah melakukan kecuaian dalam keselamatan.Mohideen Abdul Kader adalah Presiden Persatuan Pengguna Pengguna Pulau Pinang


Kes baru Covid-19 kekal lebih 2,000, 10 lagi kematian direkodkan

Sebanyak 2,364 kes baru Covid-19 dikesan hari ini, menjadikan angka keseluruhan penularan dalam negara berjumlah 298,315 kata Ketua Pengarah Kesihatan Dr Noor Hisham Abdullah.Katanya, sebanyak 3,320 pesakit pulih dan dibenarkan pulang, menjadikan jumlah keseluruhan angka sembuh 270,166 kes.“Selangor mencatatkan kes harian tertinggi iaitu sebanyak 862 kes diikuti Johor (314), Perak (305), dan Sarawak (255),” katanya dalam satu kenyataan hari ini.Kes aktif dengan kebolehjangkitan pula kini berjumlah 27,028.“Daripada jumlah itu 190 pesakit di tempatkan di Unit Rawatan Rapi termasuk 99 memerlukan bantuan alat pernafasan,” katanya.Noor Hisham memaklumkan terdapat 10 lagi kematian, menjadikan jumlah mangsa yang maut meningkat kepada 1,121 orang.


Inisiatif Menu Rahmah tidak libat perbelanjaan kerajaan, kata menteri

Pelaksanaan inisiatif Menu Rahmah yang menawarkan makanan pada harga RM5 dan ke bawah sejak hujung bulan lepas tidak melibatkan sebarang peruntukan ataupun perbelanjaan daripada kerajaan.
Menteri Perdagangan Dalam Negeri dan Kos Sara Hidup Salahuddin Ayub berkata ia sebaliknya adalah sepenuhnya komitmen peniaga yang secara sukarela menyertainya.
Beliau berkata sejak dilancarkan, Menu Rahmah mendapat sambutan baik di seluruh negara dengan ramai peniaga bersama menyahut aspirasi kerajaan dalam membantu mereka yang memerlukan terutamanya golongan B40.
“Ramai golongan peniaga berlumba-lumba menyertai inisiatif ini dengan menawarkan juadah serendah RM5 di premis mereka, ini maknanya mereka mahu bersama melakukannya dengan semangat kebajikan tanpa paksaan sesiapa.
Jadi konsepnya di sini jelas, tiada libat satu sen pun duit kerajaan,” katanya kepada pemberita selepas merasmikan inisiatif Menu Rahmah yang kini disertai Persatuan Pengusaha Tom Yam Malaysia (Pertom) di Lembah Keramat di Kuala Lumpur hari ini.
Salahuddin berkata kementeriannya tidak pernah memaksa mana-mana perniagaan, pengusaha dan pemain industri makanan baik besar mahupun kecil untuk melibatkan diri dalam penjualan Menu Rahmah.
“Kita tidak paksa, sebaliknya ia adalah satu libat urus dengan industri antaranya Mydin (Mydin Mohamed Holdings Berhad), Persatuan Pengusaha Restoran India Muslim Malaysia, Pertom dan Persatuan Pengusaha Restoran India Malaysia.
“Selepas sesi libat urus ini barulah kita kemukakan idea Menu Rahmah ini dengan sasaran pembeli ialah mereka yang memerlukan juadah harian pada harga mampu,” katanya.
Katanya kementeriannya sedang dalam proses membangunkan satu aplikasi yang mengandungi direktori premis makanan yang menawarkan sajian Menu Rahmah di seluruh negara.
Beliau berkata ia bagi memastikan rakyat mempunyai maklumat terhadap peniaga yang menyertai inisiatif kerajaan itu di kawasan mereka selain pada masa sama mempromosikan premis yang menawarkan jualan Menu Rahmah.
Pada 31 Januari lepas, Salahuddin melancarkan inisiatif Menu Rahmah dan sebanyak 15,000 premis menjual makanan turut serta melaksanakan usaha berkenaan bagi membantu mengurangkan beban kos sara hidup rakyat terutamanya golongan berpendapatan rendah.


PAS tolak kluster mahkamah, sokong PN

Menilai ‘tinta fikir’ Presiden PAS, Abdul Hadi Awang menerusi coretan beliau di laman Facebook miliknya semalam. Seakan jelas tampaknya gagasan pemikiran yang dituju beliau dalam memimpin gerakan ‘islah’ dan kini terpasak medan perjuangannya menerusi gabungan Perikatan Nasional (PN).Coretan semalam juga ibarat lentera yang menjadi penyuluh buat segenap pendukung mahupun ‘ikhwan’ dalam kalangan ahli PAS.Menyorot perenggan demi perenggan apa yang disampaikan tuan guru, sememangnya ketetapan PAS dan tawakal perjuangan mereka telah diperlihatkan dengan memberikan gambaran bahawa PN adalah merupakan suatu jalan yang wajar digembleng secara bersama oleh ahli-ahli PAS dan juga sebagai jawaban kepada toleransi sebegitu integrasi dalam dinamisme politik di tanah air.Konsep dalam PN adalah saksama, tiada fahaman ‘abang besar’ sepertimana yang masih cuba dibawa oleh sebahagian pimpinan Umno terutama dari ‘kluster mahkamah’ yang terangan beriltizam untuk mendominasi waima ke atas PAS yang jujur melebarkan sayap persaudaraan sedang hakikatnya Umno yang mempergunakan ‘gerakan islah PAS’ sebagai talian hayat mereka selama ini.PRN Sabah juga telah membuktikan menerusi kemenangan PN dan penubuhan Gabungan Rakyat Sabah (GRS) yang lebih harmoni tanpa mengikut telunjuk ‘kluster mahkamah’ bagi pihak Umno di Sabah, ternyata mengangkat PAS untuk turut terlibat dalam beberapa peranan pentadbiran kerajaan di negeri Sabah, sekaligus telah membuka minda masyarakat Sabah untuk lebih menerima PAS.Toleransi sebegini adalah bukti kesepaduan dan harmoni yang berjaya dibawa Perikatan Nasional dan dibuktikan melalui pergerakan GRS di Sabah. Ini hanya mampu terjadi atas takdir dan iktibar kewujudan gabungan Perikatan Nasional yang dipelopori secara bersama pemimpin seperti ‘Ayah Chik’ dan ‘Abah’ serta lain-lain pimpinan PN.Dalam pada itu, mesej seruan pengukuhan PN oleh tuan guru juga barangkali adalah semboyan dan refleksi atas kebiadaban Ketua Pemuda Umno, Asyraf Wajdi baru-baru ini yang secara terangan memberikan mesej kepada Umno Terengganu bahawa beliau sendiri sanggup ‘laggar’ PAS Terengganu yang juga merupakan negeri presiden PAS. Itu adalah bukti sifat buruk sebahagian kepimpinan Umno yang menjadi pembela kepada ‘kluster mahkamah’. Ia hakikatnya bukanlah dapatan umum akar umbi sebegitu sebilagan besar pemimpin Umno lainnya yang mula sedar dan tidak dibelenggu sejarah kegemilangan lalu. Sejarah yang hakikatnya membawa Umno dan Barisan Nasional kepada kehancuran!Menerusi coretan itu turut diperjelas, secara terangan tuan guru seakan menggambarkan penolakan ke atas ‘kluster mahkamah’ pada coretan beliau itu apabila membicarakan soal menjunjung ‘integriti’ sebagai suatu budaya atau amalan yang ditekankan ajaran Islam dan peri pentingnya meninggalkan perbuatan salah laku, rasuah dan pecah amanah. Sebegitu dibuktikan dalam konteks PAS seperti yang diperkatakan oleh tuan guru, mengimbau kepimpinan mereka yang telah pergi dan pernah memimpin kerajaan negeri sebelum ini (menjadi menteri besar), dan sedikit pun tidak mengendahkan hal duniawi melainkan jalan kepimpinan menuju ukhrawi.Adalah diharapkan, dari apa yang dikalamkan oleh Presiden PAS ini, dapat menjadi suatu penilaian mahupun pedoman sesama inti kesepaduan dalam gabungan PN, sebegitu ianya menjadi wasilah kepada rakan-rakan dari Umno untuk senada dengan pandangan tuan guru dalam menggesa perubahan dalaman Umno untuk dapat membina sebuah gagasan baharu dengan sendi kekuatan Melayu-Islam bersama-sama PAS, Bersatu dan Umno (baharu) dalam satu ketumbukan.Perubahan ini adalah normal, suatu masa Umno mempelopori Perikatan sebelum kemudiannya buat sekian lama dikenali sebagai Barisan Nasional. Tetapi jika difahami seruan atau gesaan presiden PAS ini, nyata dalam dinamik semasa, koalisi Umno secara bersama dalam PN adalah penyelesaian baik yang turut diidamkan rakyat Malaysia.Wallahualam, Seeru Ala Barakatillah.*Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Pastikan masjid bebas daripada politik, titah Agong

Yang di-Pertuan Agong, Sultan Abdullah Sultan Ahmad Shah bertitah agar umat Islam terus mempertahankan institusi masjid daripada menjadi gelanggang politik mana-mana pihak.
Seri Paduka bertitah masjid perlu menjadi satu institusi yang cukup suci, mulia dan dihormati sekali gus menjadi contoh kepada agama-agama lain.
“Kita tak mahu adanya institusi masjid ini tempat kita berpecah belah… Nauzubillah. Kita semua harus menentukan keharmonian masjid ini dipelihara oleh kita umat Islam, bukan pemimpin semata-mata tetapi kariah masjid berkenaan.
“Saya akan sentiasa ingatkan khususnya di Pahang masjid tak boleh dicampuri unsur-unsur politik waima siapa sekali pun,” titah baginda pada majlis Pemasyhuran Masjid Ar-Razzaq dan Majlis Berbuka Puasa di Bachang, di Melaka, hari ini.
Hadir sama Raja Permaisuri Agong, Tunku Azizah Aminah Maimunah Iskandariah dan turut diiringi Yang Dipertua Negeri Melaka, Mohd Ali Rustam dan Ketua Menteri, Ab Rauf Yusoh.
Dalam pada itu, Sultan Abdullah turut mengucapkan tahniah Atas pelantikan Ab Rauf sebagai ketua menteri Melaka ke-13 serta menzahirkan ucapan terima kasih kepada bekas ketua menteri, Sulaiman Md Ali yang menguruskan lawatan Seri Paduka ke negeri berkenaan sebelum ini.
“Hari ini saya mengucapkan terima kasih di atas setiap persiapan (untuk menyambut keberangkatan tiba). Saya menghargai usaha dicurahkan Sulaiman.
“Hari ini begitu besar erti kepada saya dan keluarga dapat hadir (ke Melaka). Kali ketiga sejak 2019. Dalam masa tiga, empat tahun ini saya dapat kenal tiga Ketua Menteri seperti mana saya berpengalaman di Kuala Lumpur dengan empat perdana menteri.
“Ini adalah satu sejarah bagi saya dan keluarga dan sudah tentu ini akan tercatat dalam sanubari dan ingatan saya selepas saya pulang ke Pahang nanti,” titah Seri Paduka.
Pada majlis berkenaan, Seri Paduka berkenan menandatangani plak pemasyhuran masjid itu serta mengurniakan sumbangan kepada 100 penerima.
Seri Paduka berdua juga berkenan solat Maghrib berjemaah bersama rakyat jelata.
Terdahulu, Seri Paduka berdua berangkat tiba di Lapangan Terbang Antarabangsa Melaka (LTAM) Batu Berendam dengan pesawat khas pada jam 11.56 pagi bagi memulakan lawatan dua hari ke Melaka.
Seri Paduka berdua kemudiannya berkenan melawat Bazar Ramadan Peringgit pada jam 4.45 petang tadi.
Esok, Yang di-Pertuan Agong dan Raja Permaisuri Agong dijadual menerima mengadap ahli-ahli Majlis Agama Islam Melaka (Maim).


Abah yang nyanyuk

Satu yang luar biasa sekali untuk menonton lakonan penuh stamina Anthony Hopkins dalam The Father.Iaitu sebagai seorang lelaki tua – 83 tahun – yang sudah nyanyuk dan mulai lupa dan berasa bingung dengan kekeliruan demi kekeliruan yang ia hadapi dengan nyata.Hopkins memenangi anugerah Oscar baru-baru ini untuk lakonan luar biasa beliau itu.Hopkins pernah membawakan pelbagai watak yang sukar seperti menjadi bekas Presiden Amerika Richard Nixon, cemerlang selaku Pope Benedict XVI, memegang peran King Lear (sebanyak dua kali), dan tentu diingati sebagai Hannibal Lecter; si pemakan daging manusia.Dalam The Father, Anthony Hopkins menjadi seorang bekas jurutera yang sudah bersara, syahdu kematian salah seorang anaknya yang amat ia cintai dalam kemalangan; dan kini di ambang untuk ditinggalkan oleh anak perempuan sulungnya yang akan berpindah ke Paris kerana menemui kekasih hati.Hanya berlegar dalam sebuah flat mewah, kita dipaparkan dengan fragmen-fragmen fikiran seorang lelaki tua renta – Anthony – yang semakin nyanyuk.Untuk itu, kita dihidangkan apa yang ada dalam benak seorang nyanyuk iaitu bagaimana mereka misalnya tertukar antara seorang individu dengan individu lainnya.Lakonlayar The Father hidup dan terjelma dari sebuah naskah drama pentas karya pengarang Perancis, Florian Zeller.Drama ini memang terkenal dan berhantu. Ia menang hadiah di Perancis.Ia meletakkan seorang lelaki tua yang semakin merosot ingatannya berdepan dengan anaknya yang semakin hari semakin jenuh dan lelah menjaga.Di sisi Anthony Hopkins sebagai anak ialah pelakon hebat British, Olivia Colman yang tangis dan letihnya dalam diam amat kita rasai sama.Oleh sebab The Father datang dari sebuah drama pentas, kita mendapati skrin filem ini hanya sekitar sebuah ruang yang kecil.Ruang itu pula kian hari kian berubah dan akhirnya dipastikan adalah sebuah wad atau kamar kecil yang usang di sebuah pusat jagaan orang tua.Juga kerana ia dari sebuah drama pentas, kekuatan utama filem ini tentulah terletak pada naskah itu sendiri; dan lakonan para pemerannya.Cabaran dramatis Perancis ini ialah untuk mengangkat naskahnya yang tepu keperancisan untuk dimuatkan satu dunia yang tepu keinggerisan.Maka cabaran adaptasi dari pentas ke skrin begitu besar, selain menuliskan kembali dunia Anthony di pentas, Florian terdesak untuk membubuh pentasnya dalam medium filem yang memerlukan gambar bergerak dan bukan dialog yang pantas dan bercanggah-canggah.Zeller berhasrat untuk mengupas apa yang dialami oleh seorang tua nyanyuk.Misalnya mengapa mereka sering berasa resah, membantah, kadang lupa, degil keterlaluan, dan kadang berjenaka acap pula meruok marah dan cepat tergelincir menjadi murung dan duka.Makanya perhatian diberi kepada watak Anthony yang menurut Zeller, ketika dia mengarang lakonlayarnya hanya ada Anthony Hopkins dalam retina mata.Lakonan mantap Anthony Hopkins dalam The Father menyebabkannya memenangi Anugerah Academy.Justeru watak itu memang digubah untuk Anthony.Zeller mengupas satu lapis demi satu lapis benak atau ingatan bercelaru lelaki nyanyuk ini.Misalnya mengapa dia terlalu menumpu perhatian kepada jam tangannya yang sering disalah letak.Atau mengapa dia bingung apabila anaknya yang pulang dari membeli dan membakar ayam di dapur kelihatan kembali berulang-ulang.Lebih menakutkan ialah apabila wajah biasa anaknya itu tiba-tiba tertukar dengan orang lain yang juga mengaku sebagai anaknya.Itu semua ternyata membuatkan seorang nyanyuk nanar dan tidak keruan.Zeller meletakkan kita dalam potensi dan ruang itu sehingga kita akhirnya memahami, inilah dunia seorang nyanyuk.Ia menakutkan, ia serasa seakan-akan memburu dan diburu; dan lebih menggerunkan kita tidak tahu apa yang menunggu.Lakonan Anthony Hopkins sangat fenomenal.Pada satu ketika, ada adegan anaknya lakonan Olivia Colman yang ditukar dengan pelakon lain (juga memeran sebagai anaknya) iaitu aktres Olivia Williams, kita dapat melihat bagaimana mimik muka Hopkins terkejut, bingung, bimbang tetapi perlahan-lahan cuba menguasai dirinya supaya terlihat ia seorang abah dalam kawalan, padahal tidak pun.Anthony Hopkins adalah satu-satunya pelakon menurut saya yang tahu bila masa ia perlu berlakon (lihat beliau sebagai Pope Benedict atau Richard Nixon), dan bila pula beliau hanya perlu mengalir dengan naratif (seperti dalam filem The Remains of the Day dan tentu The Silence of the Lambs); atau bila pula beliau sepertinya tidak perlu berlakon (sebagai bapa Thor).Dalam The Father, ketiga-tiga skil ini beliau mainkan sekali sehingga kelihatan berlapis-lapis gubahan aktingnya.Ia memahamkan kita lakonan adalah sememangnya satu seni.Pada satu ketika yang sangat mengharukan, kita melihat seorang lelaki tua merayu merintih mencari ibunya kerana sudah tidak tahan dan terlalu runtuh moralnya sebagai seorang yang celaru.Kita juga melihat perit dan pedihnya bila mengenangkan kematian anak yang paling digemarinya.Atau kita melihat segan dan aibnya di sisi penjaga atau jururawat yang menenangkan.The Father pasti menjadi satu rujukan pelajar seni lakon untuk masa-masa mendatang.Ia juga tentu sahaja akan menjadi sebuah khazanah Anthony Hopkins yang cukup berbekas.Tidaklah menghairankan jika Anthony Hopkins dipilih oleh Anugerah Academy untuk menyandang gelar pelakon lelaki terbaik musim ini memandangkan krafnya yang begitu halus dan teliti.Bersama-sama padanan muzik Ludovico Einaudi yang menggema ruang flat Anthony, mood sedih dan payah seorang abah nyanyuk itu bangkit meresap dalam pembuluh darah kita.Menonton filem ini mendatangkan rasa kasihan kepada semua orang tua yang sudah nyanyuk dan tidak pandai membawa diri, apatah lagi memimpin dunia kelilingnya.Ia ingin menunjukkan keegoannya bahawa ia masih boleh mengawal dan boleh menentukan tetapi orang di sekeliling tahu dunia sedang runtuh dan ia harus dipisahkan dari realiti.


Pakar beri amaran pelajar berisiko ‘lembab’ disebabkan belajar dalam talian

Peningkatan kes Covid-19 sehingga menyebabkan Putrajaya mengisytiharkan perintah kawalan pergerakan bersyarat (PKPB) di Selangor, Kuala Lumpur, Putajaya dan Sabah mendatangkan kesan buruk kepada pelajar sekolah yang terpaksa belajar secara dalam talian, kata pakar.Nik Safiah Abdul Karim, bekas tokoh akademik negara berkata, ini disebabkan tidak semua pelajar mempunyai kemudahan sama di rumah untuk melancarkan kelas dalam talian.“Dalam sesebuah rumah jika ada komputer, perlu berkongsi dengan ahli-ahli keluarga lain. Banyak kawasan tidak ada capaian (internet) yang baik, contoh seperti kes di Sabah,” kata pakar tatabahasa bahasa Melayu Univesiti Malaya itu kepada MalaysiaNow merujuk kepada kes Veveonah Mosibin dari Sabah yang terpaksa mengambil ujian dari atas pokok untuk mendapatkan capaian internet.“Dalam rumah pembelajaran dalam talian bagi sesetengah orang tidak selesa diganggu oleh ahli keluarga lain seperti adik-adik dan lain-lain.”Putrajaya pada Selasa mengisytiharkan PKPB akan dilaksanakan di Selangor, Kuala Lumpur dan Putrajaya bermula pada 14 Oktober hingga 27 Oktober.Sementara bagi Sabah, PKPB bermula pada 13 Oktober hingga 26 Oktober.Sebelum itu pada Ahad, Putrajaya mengisytiharkan semua sekolah di daerah Petaling ditutup dan digantikan dengan pengajian dalam talian disebabkan kawasan tersebut sudah dikelaskan sebagai zon merah Covid-19.Kini semua sekolah yang berada dalam kawasan PKPB di Selangor, Kuala Lumpur, Putrajaya dan Sabah diarahkan ditutup.Nik Safiah yang kini merupakan karyawan tamu di Universiti Malaya berkata, disebabkan tidak semua pelajar mempunyai kemudahan sama, pengajian dalam talian kurang berkesan sehingga menyebabkan ada yang ketinggalan dan menjadi “lembab”.“Dalam rumah pembelajaran dalam talian bagi sesetengah orang tidak selesa diganggu oleh ahli keluarga lain seperti adik-adik dan lain-lain.”“Secara bandingan, pembelajaran secara dalam talian kurang berkesan. Bersemuka dengan pelajar jauh lebih baik kerana jarak yang lebih dekat dan hubungan lebih mesra.“Namun dalam keadaan sekarang, kita tidak ada pilihan. Oleh itu, peranan guru amat penting; bahan yang disediakan hendaklah menarik dan penyampaian berkesan,” katanya.Nik Safiah berkata selepas sekolah sudah dibuka seperti biasa, pihak guru mestilah bekerja dengan lebih keras untuk memastikan pelajar tidak ketinggalan.“Kita berharap agar musibah ini tidak berpanjangan dan murid-murid dapat kembali ke sekolah dan pembelajaran kembali seperti biasa.“Harapan kita ialah kesannya tidak besar,” katanya.Sekolah di seluruh negara buat pertama kali ditutup apabila kerajaan mengisytiharkan perintah kawalan pergerakan pada pertengahan Mac hingga Julai lalu.Ini menyebabkan pelajar di seluruh negara terpaksa belajar secara dalam talian di rumah yang mendatangkan kesusahan terutamanya yang datang dari keluarga berpendapatan rendah dan tidak mempunyai kemudahan internet di rumah.


Hilang sokongan Melayu, Umno bakal lenyap PRU16?

Walaupun Umno kini bersedia untuk membentuk kerajaan perpaduan dengan Pakatan Harapan (PH), penganalisis berkata parti Melayu terbesar itu, mungkin berdepan kesukaran dalam menghadapi masa depan yang mendatang berikutan keputusannya untuk menyokong Anwar Ibrahim sebagai perdana menteri ke-10.
Keadaan sedemikian bakal dihadapinya susulan kemerosotan sokongan Melayu yang sangat drastik terhadapnya, di mana Umno dan gabungannya Barisan Nasional (BN) kehilangan kerusi tradisi "selamat" kepada Perikatan Nasional (PN) pada Pilihan Raya Umum ke-15 (PRU15) baru-baru ini.
Secara keseluruhannya, BN hanya memenangi 30 kerusi - prestasi pilihan raya terburuk pernah dicapai gabungan itu, jumlah sangat sedikir berbanding lawannya dari PN dan PH yang masing-masing memenangi 73 dan 82 kerusi.
Dengan hanya 26 kerusi di Dewan Rakyat – yang merupakan separuh daripada jumlah kerusi dipegang parti komponen PN, PAS, yang memenangi 49  kerusi – masa depan Umno dilihat masih tidak menentu.
Pemerhati politik Azizi Safar berkata sebarang langkah untuk berganding bahu dengan PH dan parti komponen terbesarnya, DAP adalah satu kesilapan bagi Umno.
“Orang-orang Melayu, terutamanya Melayu luar bandar yang jadi undi poket Umno masih belum boleh terima DAP setelah bertahun-tahun dimomokkan DAP itu parti cauvinis Cina yang anti Melayu dan anti Islam.
"Pada PRU15 ini, Umno kena bungkus ikat tepi. Selepas PRU16, mungkin kena bungkus ikat mati terus," katanya kepada MalaysiaNow.
Terdahulu, beberapa pemimpin Umno berkata berikutan kekalahan teruknya pada PRU15, parti itu perlu kekal sebagai pembangkang.
Mereka termasuk Menteri Besar Johor Onn Hafiz Ghazi, Ahli Parlimen Sembrong Hishammuddin Hussein dan Ahli Parlimen Bera Ismail Sabri Yaakob, yang kedua-duanya berkata sanggup dipecat kerana membantah kerjasama dengan PH yang diputuskan pimpinan parti.
Azizi yang merupakan bekas setiausaha BN Pulau Pinang berkata, orang Melayu menolak Umno kerana presidennya, Ahmad Zahid Hamidi terlibat dalam pertuduhan rasuah walaupun dibebaskan dalam beberapa pertuduhan baru-baru ini.
Ahli Parlimen Bagan Datuk itu kini masih berdepan 47 pertuduhan yang dikaitkan dengan dana badan amal Yayasan Akalbudi.
Dalam pada itu, penganalisis politik Mazlan Ali berkata keputusan Umno untuk bekerjasama dengan PH akan menguntungkan parti itu dari segi mengelak pertindihan kerusi yang akan dialaminya jika bekerjasama dengan PN.
“Umno fokus jalur kawasan-kawasan Melayu dan PH fokus dengan (kerusi) multi etnik.
“Pertindihan dan kepentingan parti tampak minimum tidak seperti BN dan PN yang mana mereka akan bertembung di kerusi Melayu," kata Mazlan, dari Universiti Teknologi Malaysia.
Dengan kerjasama dalam PN, PAS dan Bersatu berjaya menyapu bersih kerusi di Kelantan dan Terengganu.
Situasi yang sama berlaku di Kedah, di mana PAS dan Bersatu memenangi 13 daripada 14 kerusi Parlimen negeri dengan majoriti besar.
Sementara kerusi Padang Serai bakal dipertandingkan pada 7 Disember depan selepas penamaan calon 24 November lalu berikutan kematian calon penyandangnya M Karupaiya.
"Banyak kerusi-kerusi selamat Umno hilang, kalah kepada PN,” kata Azizi.
Umno akan mengadakan pemilihan parti pada tahun depan selepas menangguhkannya beberapa kali menjelang PRU15.
Keretakan dalam kalangan parti boleh dilihat sejak beberapa tahun lalu, di mana pemimpin tertinggi berpecah kepada dua kem: kluster mahkamah dan kluster Putrajaya.
Mazlan berkata Zahid dijangka mengukuhkan cengkamannya terhadap parti, memandangkan beliau kelihatan mengawal penuh parti walaupun wujud desakan supaya meletak jawatan selepas pilihan raya 19 November lalu.
“Beberapa pemimpin Umno yang nampak pro kepada PN seperti Annuar Musa, Ismail, dan Khairy Jamaluddin akan dilemahkan.”
“Kemungkinan Zahid pertahanankan kedudukannya.”


Azmin yakin PN boleh menang di Gombak

Peyandang kerusi Parlimen Gombak, Mohamed Azmin Ali yakin Perikatan Nasional (PN) mampu memenangi kerusi itu pada Pilihan Raya Umum Ke-15 (PRU15).
Beliau yang juga menteri kanan perdagangan antarabangsa dan industri berkata pengundi di Parlimen itu pastinya akan membuat keputusan bijak memilih calon yang layak dan berupaya membawa suara rakyat.
Katanya, penglibatan pengundi baru khususnya dalam kalangan anak-anak muda yang menerima pelbagai manfaat besar daripada kerajaan di bawah pimpinan Muhyiddin Yassin diyakini akan mendorong kejayaan PN.
"Kita cuba sedaya upaya untuk cipta pekerjaan bagi mereka (golongan muda) dan saya yakin dengan penglibatan pengundi-pengundi ini, Insya Allah Gombak akan kekal kerusi PN," katanya ketika ditemui pada Sambutan Hari Miti 2022 di Taman Melawati yang terletak dalam kawasan Parlimen Gombak di Selangor.
Pada PRU14, Azmin memenangi kerusi Parlimen Gombak mewakili PKR dengan meraih 75,113 undi, menewaskan calon dari Umno yang memperoleh 26,392 undi, manakala PAS sebanyak 17,537 undi.
Pada 2018, Gombak mempunyai sebanyak 141,112 pengundi berdaftar dengan 85.4% atau 120,548 pengundi keluar mengundi.
Dari aspek demografi, 75.8% daripada pengundi berdaftar terdiri daripada Melayu, manakala India merekodkan 10.77% dan Cina 10.67%.
Menjelang PRU15, Gombak disifatkan sebagai antara kerusi "panas" apabila Presiden PKR Anwar Ibrahim memberi bayangan untuk bertanding di kerusi yang dimenangi bekas ahli partinya termasuk Gombak.
Bagaimanapun, "usikan" itu dialu-alukan Azmin yang turut menjemput isteri dan anak Anwar untuk bertanding di Gombak.
Ditanya sama ada beliau akan bertanding di Gombak, Azmin yang juga bekas menteri besar Selangor berkata, terpulang kepada kebijaksanaan presiden Bersatu.
Tambah Azmin, beliau turut yakin rekod perkhidmatannya sebagai wakil rakyat di Parlimen itu juga akan dicerminkan pengundi menjelang PRU15.
"Saya serahkan kepada rakyat Gombak, tetapi saya yakin mereka mengenali saya sekian lama.
"Mereka melihat bagaimana apabila saya diberi tanggungjawab besar," kata Azmin yang juga berasal dari Hulu Klang, Selangor.
Mengulas mengenai persaingan yang dijangka di Gombak, Azmin berkata, PN bersedia menghadapi segala kemungkinan.
"Ini proses demokrasi, mana-mana parti boleh sertai pilihan raya.
"Akhirnya yang menentukan kemenangan adalah rakyat.
“Kuasa di tangan mereka," kata Azmin yang turut menyeru pengundi membuat keputusan tepat bagi masa depan mereka dan generasi akan datang.


Notifikasi suntikan vaksin di MySejahtera, 14 hari sebelum janji temu

Menteri Sains, Teknologi dan Inovasi Khairy Jamaluddin hari ini berkata bahwa notifikasi janji temu di bawah fasa kedua Program Imunisasi Covid-19 Kebangsaan (PICK) akan dihantar mulai hari ini melalui aplikasi MySejahtera, panggilan telefon dan teks pesanan.Bercakap pada sidang media, beliau berkata bahawa para penerima akan diberi pilihan untuk bersetuju dengan tarikh janji temu dan kehadiran vaksinasi tersebut adalah wajib.“Kehadiran adalah wajib kerana kami telah merancang dengan terperinci untuk pengiriman vaksin ke setiap pusat vaksinasi.“Kami berharap mereka akan hadir jika setuju dengan tarikh tersebut, jika tidak, vaksin tersebut akan sia-sia kerana tidak dapat dimasukkan kembali ke dalam peti sejuk setelah ia dikeluarkan,” katanya.Beliau berkata bahawa penerima vaksin akan diberitahu 14 hari sebelum tarikh janji temu dengan dua notifikasi dihantar setiap tiga hari dan sehari sebelum tarikh itu melalui panggilan telefon dan pesanan teks.Beliau menambah bahawa majikan mungkin diminta untuk memberikan pekerja bercuti bagi menerima suntikan vaksin.“Anggota keluarga mungkin juga dibenarkan untuk melakukan perjalanan rentas negeri bagi membawa tanggungan mereka ke janji temu,” katanya, sambil menambah bahawa kedua-dua cadangan itu memerlukan persetujuan kementerian sumber manusia dan Majlis Keselamatan Negara.Lapan negeri – Kedah, Melaka, Pahang, Pulau Pinang, Sabah, Sarawak, Terengganu dan Labuan – akan memulakan Fasa 2 PICK pada 19 April, diikuti negeri-negeri lain.


Bekas presiden Guatemala Perez Molina dihukum penjara 16 tahun

Mahkamah di Guatemala menjatuhkan hukuman penjara 16 tahun ke atas bekas presiden Otto Fernando Perez Molina dan bekas naib presiden Ingrid Roxana Baldetti Elias atas tuduhan konspirasi jenayah dan penipuan kastam, lapor Sputnik.
Menurut akhbar Prensa Libre pada Rabu, mahkamah turut mendenda Perez Molina 8.7 juta quetzal (AS$1.1 juta).
Hukuman serupa dikenakan ke atas Baldetti yang sebelum ini dijatuhi hukuman penjara 15 tahun pada 2018 kerana penipuan dalam projek pembersihan Tasik Amatitlan.
Kes terhadap Perez Molina bermula pada 2015 dan beliau dituduh terbabit dalam penubuhan kumpulan rasuah kastam dengan bantuan pegawai tinggi dalam pentadbiran cukai dan kastam.
Perez didakwa mengenakan bayaran haram ke atas pengimport sebagai pertukaran untuk pemotongan cukai.
Presiden dan naib presiden berada dalam tahanan praperbicaraan selama tujuh tahun dan kini mereka perlu menjalani hukuman penjara sembilan tahun lagi.
Perez Molina menjadi presiden Guatemala dari 2012 hingga 2015. Pada September 2015 Kongres sebulat suara meluluskan peletakan jawatannya.
Menjelang akhir 2015, Perez dilucutkan imuniti dan ditahan. Bekas presiden itu adalah pemimpin Guatemala pertama yang dibicarakan semasa masih memegang jawatan presiden.


Jepun tamatkan langkah kawalan Covid-19 pada 8 Mei

Bermula 8 Mei Jepun akan menamatkan langkah kawalan Covid-19 ke atas pelancong dari luar negara selaras dengan keputusan untuk mengkategorikan jangkitan ini sebagai penyakit biasa ke arah menormalkan aktiviti sosial dan ekonomi.
Serentak dengan itu juga kerajaan akan memulakan program pengawasan genomik baharu.
Di bawah program berkenaan penduduk yang mengalami gejala seperti demam akan menjalani saringan Covid-19 secara sukarela, lapor Kyodo.
Pada masa ini, semua pelawat luar dikehendaki mengemukakan pensijilan tiga dos Covid-19 atau ujian saringan negatif Covid-19 yang diambil dalam tempoh 72 jam sebelum berlepas.
Keputusan menamatkan langkah yang mula dilaksanakan pada Februari 2020 itu dijangka membantu memulihkan kemasukan pelancongan ke Jepun.
Perbelanjaan pelawat asing pada 2021 menjunam berbanding sejumlah 4.8 trilion yen (AS$36 bilion) pada 2019.
Pelancong yang tiba di lima lapangan terbang utama – Narita, Haneda, Chubu, Kansai dan Fukuoka -– akan tertakluk kepada rangka kerja baharu yang ditetapkan selepas status sah Covid-19 diturunkan taraf kepada kategori yang sama seperti influenza bermusim awal bulan depan.
Jepun turut akan memudahkan semua ketibaan dari tanah besar China mulai Rabu dan memberi mereka pilihan untuk memasuki negara itu dengan mengemukakan bukti telah disuntik dengan tiga dos vaksin Covid-19.
Pada masa ini, pelawat dari tanah besar China perlu menunjukkan bukti keputusan negatif ujian saringan Covid-19 yang diambil 72 jam atau kurang sebelum berlepas.
"Kami telah memutuskan untuk mengubah langkah tentatif yang sedang dilaksanakan berdasarkan status jangkitan di dalam dan luar negara, serta langkah kawalan sempadan yang diambil oleh negara Kumpulan Tujuh yang lain," kata Ketua Setiausaha Kabinet Hirokazu Matsuno dalam sidang akhbar.
Bagaimanapun, beliau berkata kerajaan akan meneruskan ujian sampel untuk ketibaan dari tanah besar China di lapangan terbang.


Isa Samad selesai bayar jamin tambahan RM700,000

Bekas pengerusi Felda Mohd Isa Abdul Samad yang disabitkan atas sembilan pertuduhan rasuah RM3 juta semalam berkaitan pembelian Merdeka Palace Hotel & Suites (MPHS) di Kuching, Sarawak, selesai membayar wang jaminan tambahan RM700,000 yang diperintahkan Mahkamah Tinggi di sini.Isa, 71, yang hadir memakai baju kemeja belang biru tiba di mahkamah pada jam 10.36 pagi hari ini bersama isterinya Bibi Sharliza Mohd Khalid yang merupakan penjamin.Isa yang membuat bayaran jaminan di kaunter Pendaftaran Jenayah Mahkamah Tinggi dilihat beredar dari mahkamah pada pukul 1.52 tengah hari.Semasa fotonya dirakam jurukamera di lobi mahkamah, Isa sempat berseloroh dengan menyergah jurukamera sebelum menuju ke arah keretanya sambil berkata “jarak, jarak, jarak, patuh prosedur operasi standard (SOP) kalau tidak bayar denda RM1,000”, membuatkan petugas media yang membuat liputan ketawa.Sementara itu, bekas menteri besar Negeri Sembilan itu juga telah memfailkan notis rayuan terhadap sabitan salah serta hukuman penjara dan denda yang dikenakan terhadapnya.Perkara itu disahkan oleh peguam yang mewakili Isa, Siti Sarah Khalil ketika ditemui di lobi mahkamah di sini dan notis rayuan itu difailkan di Mahkamah Tinggi pukul 11 pagi tadi.Isa diperintahkan membayar ikat jamin tambahan RM700,000 selepas mahkamah membenarkan permohonan pihak pembelaan untuk menangguhkan kesemua hukuman sementara menunggu rayuan.Semalam, Hakim Mahkamah Tinggi Mohd Nazlan Mohd Ghazali membuat keputusan itu setelah mendapati pendakwaan berjaya membuktikan kes terhadap kesemua pertuduhan ke atas Isa.Sebagai syarat tambahan, mahkamah turut memerintahkan tertuduh melaporkan diri di balai polis berdekatan setiap 1 haribulan sehingga rayuan selesai.Isa dijatuhi hukuman penjara enam tahun bagi setiap pertuduhan dihadapinya menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.Bagaimanapun, Isa hanya perlu menjalani hukuman penjara 6 tahun sahaja setelah Mohd Nazlan memerintahkan kesemua hukuman penjara itu berjalan serentak.


Kem Umno Zahid rancang beberapa siri PRN sebelum ’pertembungan akhir’ PRU15?

Kem Umno yang diketuai presidennya, Ahmad Zahid Hamidi sedang merancang sekurang-kurangnya tiga lagi pilihan raya negeri (PRN) dengan harapan dapat mengembalikan semula pengaruh kuat di Dewan Undangan Negeri (DUN) sebelum menamatkannya dengan “pertembungan akhir” dalam bentuk pilihan raya umum (PRU) pada Julai, MalaysiaNow difahamkan.Satu sumber rapat dengan kem Zahid berkata rancangan itu bakal menyaksikan PRN diadakan di Perlis, Kedah dan Perak.“Selepas Johor, terdapat usaha gigih untuk mencetuskan PRN di Perak pula,” kata pemimpin Umno itu kepada MalaysiaNow dengan syarat tidak dinamakan.Semalam, Presiden PAS Abdul Hadi Awang membuat kenyataan paling tegas terhadap Umno sejak kedua-dua parti Melayu terbesar itu berdamai pada 2019 dengan termeterainya Muafakat Nasional (MN).MN merupakan sebuah piagam kerjasama bersejarah di mana kedua-dua parti itu menamatkan perseteruan politik yang mewarnai politik Melayu sejak beberapa dekad lalu.Kenyataan Hadi itu dilihat sebagai isyarat beliau tidak akan tunduk kepada gesaan segelintir pemimpin pro-Umno dalam PAS yang selesa bekerjasama dengan Zahid.Presiden parti yang memiliki pengaruh besar terhadap penyokong PAS di seluruh negara itu dilihat menjarakkan partinya dari Umno selepas mereka memilih untuk memutuskan hubungan dengan Bersatu.Selepas Pakatan Harapan (PH) tumbang pada 2020, sokongan PAS diberikan kepada Muhyiddin Yassin untuk menjadi perdana menteri.Parti itu juga turut merasmikan kerjasama mereka itu dengan menyertai Perikatan Nasional (PN) yang dipimpin presiden Bersatu itu, selain turut menolak percubaan sekelompok ahli Parlimen Umno yang bersekutu dengan Zahid dan Najib Razak untuk menumbangkan pentadbiran Muhyiddin.Sumber yang bercakap kepada MalaysiaNow mengesahkan dakwaan Hadi semalam bahawa sekumpulan pemimpin Umno dikenali sebagai “kluster mahkamah” menjadi dalang dalam mencetuskan beberapa PRN sebelum ini.“Umno sedar PRN yang diadakan ketika orang ramai mempunyai pelbagai perkara untuk difikirkan selepas dua tahun hidup dalam pandemik adalah waktu terbaik untuk mengukuhkan kuasa di peringkat negeri sebelum PRU,” tambah sumber itu.Sementara seorang lagi sumber dari kem anti-Zahid dalam Umno bagaimanapun berkata, masa sudah tidak lagi menyebelahi presiden parti itu, yang kini sedang berdepan kemungkinan disabitkan kesalahan rasuah sama seperti bekas bosnya Najib.“Masanya adalah sekarang, sebelum mandat lima tahun tamat. Negeri-negeri itu mesti kembali kepada Umno sebelum pertembungan pada peringkat akhir,” kata ahli Parlimen itu.Beliau berkata, keadaan yang seakan menyebelahi Umno ketika ini bukan kerana wujudnya peningkatan sokongan terhadap parti itu, sebaliknya ia berpunca daripada sikap kurang minat dalam kalangan pengundi dalam pilihan raya selain PRU.“Melaka sudah menunjukkan Umno tidak mendapat undi yang mereka hilang sebelum ini, sebaliknya Melayu yang mengundi PH memindahkan sokongan mereka kepada Bersatu di bawah PN.“Inilah masa di mana deposit tetap undi Umno akan keluar mengundi dan pada masa yang sama ramai yang lain tidak akan keluar mengundi seperti apa yang berlaku pada PRN Melaka. Tiada masa lain yang sesuai untuk rampas kuasa selain sekarang,” katanya.“PRU akan jadi pertembungan peringkat akhir, selepas Umno menyelesaikan usaha mereka untuk kembali berkuasa di semua negeri yang sama ada mereka kalah atau terpaksa berkongsi kuasa,” kata sumber itu lagi.Semalam, Hadi turut mengatakan beliau mengetahui mengapa sekumpulan pemimpin Umno mahu mencetuskan PRN, bahkan beliau turut memberi amaran kekuatan akar umbi PAS bersedia untuk melawan “strategi” sedemikian.“Kita tahu strategi di Melaka, akan dibuat sama juga di Johor. Strategi tak lebih daripada menggunakan undi-undi teras Umno.“Peratus keluar undi (di Melaka) adalah 60%. Undi atas pagar tak keluar habis, undi muda tak keluar habis,” kata Hadi.Ini merupakan pertama kali dalam sejarah terlalu banyak PRN dilaksanakan di luar PRU.Sejak 2020, tiga negeri – Sabah, Melaka dan Sarawak – melaksanakan PRN, sementara tarikh PRN Johor dijangka akan diumumkan tidak lama lagi susulan pembubaran DUN pada 22 Januari lalu.Sumber juga berkata tujuan utama rancangan itu dijalankan bukan sahaja bertujuan untuk menunjukkan “Umno sudah kembali”, bahkan untuk menetapkan momentum bagi mendapatkan kuasa “sepenuhnya” di peringkat persekutuan.“Selepas banyak negeri dikuasai, barulah mudah bagi Umno untuk kembali menguasai Putrajaya tanpa perlu berkongsi kuasa dengan orang-orang yang menyebabkan kami tersungkur,” kata sumber dalaman Umno Pahang itu merujuk kepada peranan Bersatu dalam menumbangkan kerajaan diketuai Umno pada 2018.Dalam PRU tersebut, pemimpin Umno yang menentang perdana menteri pada ketika itu Najib Razak ekoran penglibatannya dalam skandal 1MDB menubuhkan Bersatu.Bersatu menyebabkan sebahagian deposit undi tetap Umno beralih kepadanya sekali gus menumbangkan kerajaan enam dekad Barisan Nasional (BN) yang diterajui Umno.Bagaimanapun, difahamkan walaupun Umno sudah mengerakkan usaha bagi membubarkan DUN Perak dan Perlis, namun tindakan sedemikian di Kedah akan menentukan hala tuju jalinan hubungan antara PAS dengan parti Melayu itu.Di Kedah, PAS memimpin negeri dengan sokongan Umno dan Bersatu.“Sebarang langkah untuk mengganggu kestabilan kerajaan Kedah akan berdepan kecaman besar daripada penyokong PAS, ia juga akan menjadi kubur kepada Muafakat,” kata sumber dari Umno Pahang itu lagi.


Geoforensik pasca geobencana

Geobencana seringkali ditafsirkan mempunyai maksud yang sama dengan geobahaya. Adakah wujud persamaan atau perbezaan takrifan bagi geobencana dan geobahaya? Geobencana boleh ditakrifkan sebagai kejadian atau proses geologi semulajadi yang menyebabkan kemudaratan dan bahaya kepada manusia, harta benda dan aktivitinya serta alam sekitar. Contoh kejadian geobencana termasuklah gempa bumi, tsunami, tanah runtuh, kegagalan cerun, aliran puing, penenggelaman dan lubang benam. Manakala geobahaya merujuk kepada suatu keadaan geologi yang tidak stabil dan berpotensi untuk mencetus kemudaratan. Geobahaya juga boleh disimpulkan sebagai suatu keadaan yang berpotensi menyebabkan geobencana berlaku. Geosaintis percaya terjemahan yang tepat mampu memberi implikasi yang besar terhadap proses tindakan yang terbaik dalam semua peringkat. Malaysia mempunyai iklim yang mempunyai kelembapan yang tinggi dan hujan yang banyak. Hal ini dapat menyumbang kepada kejadian geobencana seperti kejadian tanah runtuh dan kegagalan cerun. Malah saban tahun, kejadian tanah runtuh dilaporkan berlaku di pelbagai lokasi di Malaysia. Sesetengah daripadanya telah menjadi mimpi ngeri dan tragedi hitam yang terpahat dalam sejarah negara kerana ada diantaranya telah mengorbankan puluhan nyawa. Menyingkap semula kisah duka negara pada tahun 2011 dimana bencana tanah runtuh telah meragut nyawa 16 orang penghuni Rumah Anak-anak Yatim dan Anak-anak Kebajikan Madrasah Al-Taqwa Hulu Langat. Sehingga kini, kejadian duka ini masih teguh terpahat dalam ingatan rakyat Malaysia.Dalam setiap kejadian geobencana, siasatan dan pemeriksaan terperinci perlulah dijalankan supaya kejadian berulang dapat dielakkan dan langkah kawalan serta mitigasi dapat dirancang dan dirangka. Di peringkat ini, kepakaran ahli geologi boleh dimanfaatkan dengan pelaksanaan kerja-kerja geoforensik. Geoforensik umumnya merujuk kepada suatu kerja penyiasatan untuk mengenalpasti skala, impak dan punca berlakunya suatu geobencana melalui aplikasi teknik geologi. Berdasarkan prosedur operasi standard siasatan bencana tanah runtuh yang dikeluarkan Jabatan Mineral dan Geosains Malaysia, geoforensik adalah gabungan beberapa aplikasi teknik geosains untuk membuat suatu interpretasi dan mengenalpasti kegagalan struktur kejuruteraan atau fitur semulajadi yang boleh digunakan sebagai bahan bukti dalam sistem perundangan. Aplikasi teknik geosains ini termasuk siasatan geologi kejuruteraan, aplikasi teknik geofizik, kajian hidrogeologi, penderiaan jauh dan interpretasi geomorfologi. Artikel ini cuba menerangkan beberapa aplikasi geosains yang dijalankan dalam kerja-kerja geoforensik pasca geobencana. Kerja-kerja pemetaan dan pemerhatian geologi serta interpretasi geomorfologi seperti retakan, tubir runtuhan, tirisan air dan lain-lain adalah penting untuk mengenalpasti dan mencirikan mekanisma kegagalan cerun seterusnya pengawasan pergerakan tanah dapat dijalankan. Pemetaan geologi terrain untuk penghasilan peta pengelasan terrain dan peta-peta tematik juga boleh dijalankan untuk mengenalpasti bentuk muka bumi, hakisan, kekangan fizikal dan zon-zon tidak stabil. Pemetaan ini dijalankan berasaskan kepada penilaian empat (4) atribut iaitu kecerunan cerun, terrain atau morfologi, aktiviti yang dijalankan serta hakisan dan ketidakstabilan cerun. Penghasilan peta-peta ini dibuat menggunakan sistem GIS untuk menganalisa data dari kesemua atribut yang telah dinyatakan tadi. Selain itu, analisis makmal untuk mendapatkan maklumat indeks keplastikan, had cecair dan had plastik sampel tanah cerun juga boleh dijalankan untuk penentuan sifat konsistensi dan tingkah laku tanah. Ini kerana, sifat dan tingkah laku tanah berbeza-beza bergantung kepada kandungan air. Tanah yang berinteraksi dengan air berpotensi mengembang serta menyusut dan hal ini mempengaruhi kekuatan struktur tanah.Kejadian geobencana tanah runtuh dan kegagalan cerun sering dikaitkan dengan kadar hujan yang tinggi. Kandungan air bawah tanah biasanya menjadi mekanisma yang menyebabkan kejadian tanah runtuh. Semasa hujan lebat, tanah menyerap air hujan dan menyebabkan lapisan tanah mempunyai berat tambahan. Apabila kadar serapan tanah telah mencapai tahap maksimum, pergerakan tanah boleh berlaku. Keadaan bertambah teruk jika suatu cerun diselaputi dengan simen shortcrete yang tidak dipantau lubang saliran airnya. Oleh itu, siasatan hidrogeologi perlu dijalankan untuk memahami mekanisma geobencana ini selain kerja pemantauan yang berterusan.Aplikasi pelbagai teknik geofizik dalam siasatan geoforensik bukan lagi perkara baru malah ianya berkembang bermula sekitar awal 2000-an. Umumnya teknik geofizik ini digunakan untuk kerja-kerja penyiasatan persekitaran sub-permukaan. Teknik geofizik yang biasa digunakan adalah kaedah keberintangan geoelektrik dan kaedah pengutuban teraruh. Kaedah keberintangan geoelektrik ini dijalankan untuk mendapatkan perubahan sifat keberintangan bahan bumi yang berkait dengan pelbagai parameter geologi seperti kandungan air dan mineral, keporosan, kadar ketepuan air dalam lapisan sub-permukaan dan struktur geologi. Menerusi kaedah ini, satu imej 2D keberintangan geoelektrik mengikut kedalaman dapat dihasilkan. Berdasarkan imej ini, geosaintis akan membuat interpretasi seperti penentuan kawasan tinggi air serta ketebalan lapisan tanah tinggi air. Selain itu, kewujudan struktur geologi yang boleh menyumbang kepada geobencana seperti struktur sesar juga boleh dikenalpasti melalui imej tersebut. Interpretasi tersebut akan menyumbang kepada pemahaman mekanisma suatu geobencana itu berlaku. Di Malaysia, dalam menghadapi sebarang bentuk bencana termasuk geobencana, kerajaan telah menubuhkan Agensi Pengurusan Bencana Negara (Nadma) pada tahun 2015 yang bertindak sebagai penyelaras kepada agensi-agensi kerajaan yang terlibat dengan penguatkuasaan bencana. Jabatan Mineral dan Geosains Malaysia (JMG) dan Jabatan Kerja Raya (JKR) adalah dua agensi utama yang memainkan peranan penting dalam geobencana seperti tanah runtuh dan kegagalan cerun. JMG berperanan dalam memberikan maklumat dan laporan siasatan geosains bagi membantu mengenalpasti punca dan risiko serta membantu dalam mencadangkan langkah-langkah mitigasi.Di Universiti Kebangsaan Malaysia, terdapat beberapa pusat penyelidikan yang menumpukan kajian geobencana seperti Kluster Penyelidikan Geologi Kejuruteraan & Bencana Geologi, Pusat Kajian Bencana Asia Tenggara dan Pusat Penyelidikan Bukit Fraser. Kluster Penyelidikan Geologi Kejuruteraan & Bencana Geologi ini merupakan salah satu kluster penyelidikan di bawah Jabatan Sains Bumi dan Alam Sekitar dan kluster ini menfokus kepada penyelidikan pemetaan dan penilaian geobencana serta pengurusan dan mitigasi geobencana. Pusat Kajian Bencana Asia Tenggara atau Seadpi (Southeast Asia Disaster Prevention Research) pula adalah sebuah pusat penyelidikan berkaitan bencana yang bersifat holistik meliputi skop wilayah yang global bagi membantu kerajaan dalam membuat keputusan dasar mengenai bencana iklim, geobencana dan bencana teknologi. Selain itu, pusat penyelidikan ini juga berhasrat untuk membangunkan modal insan mahir dan kemampuan tenaga kerja untuk menangani isu bencana negara. Geobencana seperti tanah runtuh dan kegagalan cerun boleh berlaku disebabkan banyak faktor. Siasatan geoforensik perlulah dijalankan bukan hanya dengan menggunakan satu aplikasi geosains kerana setiap aplikasi dan teknik mempunyai sasaran dan pengukuran parameter yang tertentu. Oleh itu, perancangan kerja geoforensik perlulah mengambil kira parameter yang terlibat mengikut jenis geobencana yang berlaku supaya siasatan yang dijalankan dapat membantu dalam menentukan tahap risiko bencana susulan dan seterusnya menghasilkan satu laporan yang komprehensif. Laporan komprehensif ini diharapkan dapat digunakan dalam perancangan langkah mitigasi yang baik dan seterusnya menjamin keselamatan nyawa, harta benda dan alam sekitar.Artikel ini disediakan oleh Arda Anasha binti Jamil dan Mohd Hariri Arifin dari Universiti Kebangsaan Malaysia* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pekerjaan gig untuk semua ketika dunia profesional dilanda krisis pandemik?

Kebiasaannya, pekerjaan “gig” sering dikaitkan dengan kerja seperti penghantar makanan, pembawa barangan atau pekerjaan lain yang tidak memerlukan kelayakan tinggi.Namun, pada era yang semakin mencabar dari sudut kewangan dan kos sara hidup, ramai profesional yang mempunyai kepakaran dan kelayakan mencari peluang berbentuk kerja-kerja gig yang menepati kelayakan mereka.Sookie Ng, seorang penulis dalam industri kreatif yang kini bekerja dengan firma penerbitan di Kuala Lumpur berkata, meskipun sudah mempunyai kerja tetap, dia ingin memanfaatkan masa terluang dengan kerja sampingan.Namun, kebanyakan daripada kerja sampingan itu tiada kaitan dengan bidang tugasnya.“Di mana-mana saya mencari, yang ada hanya kerja sepenuh masa. Jika ada kerja separuh masa pun, ia kerja penghantar atau kerja berkaitan teknologi,” katanya kepada MalaysiaNow.Sookie berkata, tidak banyak kerja separuh masa berkaitan industrinya yang boleh dijumpai, ditambah pula dengan pengalaman menyedihkan berdasarkan pengalaman orang lain, antaranya majikan yang terlalu mendesak dan kadang kala langsung tidak dibayar.Dia terjumpa satu iklan di Facebook yang menjentik rasa ingin tahunya.Iklan itu memaparkan portal carian pekerjaan, MakeTimePay.“Saya menghantar beberapa permohonan untuk tugas gig yang ditawarkan namun tidak terlalu memikirkannya. Saya dipilih untuk melakukan tugas itu dan kemudian menerima bayaran saya,” katanya menceritakan pengalaman melakukan kerja gig pertamanya.Kerja-kerja gig merujuk kepada kerja jangka pendek yang diberikan bayaran.Istilah ini menjadi popular apabila khidmat penghantaran makanan mula mendapat tempat dan permintaan tinggi dalam kalangan pengguna.Ramai merebut peluang untuk mendapatkan pendapatan sampingan dengan menjadi penghantar makanan, barangan atau membawa penumpang.Di Malaysia, selain masalah penggangguran, golongan pekerja juga berhadapan dengan masalah kerja yang tidak selari dengan kelayakan mereka.Golongan tersebut mempunyai kelayakan dan kepakaran, namun mencari kerja-kerja gig yang sesuai dengan kelayakan tersebut.Tiada data rasmi mengenai jumlah pekerja gig di Malaysia, namun dianggarkan jumlahnya antara 250,000 hingga 300,000.Pengasas dan pengarah eksekutif MakeTimePay, Shahryn Azmi berkata dengan peluang yang betul, ramai golongan profesional mahukan kerja gig yang berkaitan dengan kepakaran mereka.“Kesemua faktor ini menjadi sebab mengapa MakeTimePay semakin mendapat tempat. Ketika ini, terdapat lebih 120,000 peluang mencari pendapatan di portal MakeTimePay,” katanya kepada MalaysiaNow.Menerusi portal itu, Shahryn berkata seorang akauntan yang ingin mencari pendapatan lebih contohnya, tidak perlu menjadi penghantar makanan.Sebaliknya dia boleh menggunakan kepakaran dan ilmu perakaunannya untuk tugas atau kerja gig membantu sebuah syarikat untuk menguruskan kewangannya.“Pekerja-pekerja gig ini dibayar untuk masa peribadi mereka berdasarkan kemahiran dan kelayakan sebenar mereka.”Menurut Shahryn, portal itu menggunakan algoritma kecerdasan buatan untuk memadankan pencari kerja dan tugas-tugas gig yang selari dengan kepakaran masing-masing.Namun cara ini tidak selalu berjaya membuat padanan memandangkan sesetengah tugas tidak memerlukan kelayakan akademik atau profesional, sebaliknya minat dan pengalaman.Selain memanfaatkan pekerja, majikan atau syarikat juga boleh menggunakan portal itu untuk akses kepada tenaga kerja.“Pilihan pekerjaaan tradisional selalunya menggajikan tenaga sepenuh masa atau tidak menggajikan pekerja langsung. Tetapi dengan pilihan di MakeTimePay, penggajian tenaga kerja boleh dilakukan mengikut keperluan, boleh jadi hanya untuk sejam, sehari atau sebulan.“Dengan cabaran Covid-19 dan perintah kawalan pergerakan, kita melihat perusahaan mikro, kecil dan sederhana bergelut untk menampung kos overhed kakitangan mereka. Untuk satu tempoh, mereka dibenarkan beroperasi dan untuk satu tempoh lain, mereka diminta tutup. Namun pada masa yang sama, masih ada permintaan untuk produk merekam” katanya.Menerusi padanan kerja gig mengikut kelayakan ini, syarikat boleh menawarkan pekerjaan sesuai dengan keperluan semasa mereka.Selain golongan pekerja, siswa yang ingin mencari pendapatan sampingan juga boleh memanfaatkan portal itu, seperti yang dilakukan oleh Delson Ngan, seorang pelajar di Asia Pacific Insititute of Technology.Dia suka melakukan kerja separuh masa, tetapi peluang kerja seperti itu sukar dicari.Ada juga kerja yang diperolehnya berdasarkan rekomendasi daripada rakan-rakan.“Tidak banyak perkara yang boleh dilakukan semasa PKP, jadi saya fikir mengapa tidak buat duit jika ada peluang.“Walaupun saya dalam bidang teknologi, saya bukan seorang programmer jadi kerja-kerja yang sesuai untuk saya tidak selalu ada. Namun pilihan di MakeTimePay lebih luas dan saya berjaya jumpa beberapa kerja gig yang sesuai dengan saya,” katanya yang melanjutkan pengajian dalam bidang sistem maklumat.


Malaysia terus pantau meskipun indeks keganasan global lebih baik, kata Zahid

Malaysia tidak mahu selesa dan akan terus mempertingkatkan pemantauan terhadap aktiviti keganasan walaupun pencapaian dalam Indeks Keganasan Global (GTI) semakin baik, kata Timbalan Perdana Menteri Ahmad Zahid Hamidi.
Dalam sidang media selepas mempengerusikan Mesyuarat Jawatankuasa Peringkat Tinggi Kawalan Keganasan (JPTKK) di sini hari ini, beliau berkata Malaysia berada di kedudukan ke-75 dalam GTI pada 2022 berbanding ke-68 pada 2021, dan pencapaian itu memberi indikasi yang baik terhadap negara.
"Namun langkah-langkah pencegahan dan penguatkuasaan di semua peringkat akan dipertingkatkan. Ini memperlihatkan yang kita tidak harus selesa… penguatkuasaan akan dibuat oleh Polis Diraja Malaysia (PDRM), Angkatan Tentera Malaysia dan Majlis Keselamatan Negara (MKN),” katanya.
GTI merupakan penarafan automatik bagi negara-negara dunia berdasarkan aktiviti pengganas. Kedudukan yang tinggi menunjukkan negara tersebut adalah lebih baik.
Zahid berkata langkah-langkah pencegahan penting perlu diambil bagi mengelak berlakunya keganasan disebabkan perbezaan fahaman politik, ketaksuban agama dan perkauman.
“Masalah psikologi dan rumah tangga juga antara perkara yang sebab keganasan berlaku.
“Dapatan kajian juga mendapati keganasan agama bukan dilakukan orang yang faham agama tetapi dilakukan oleh individu tiada latar belakang agama tetapi ingin jalan singkat masuk syurga,” katanya.
Sehubungan itu, Zahid berkata Jabatan Kemajuan Islam (Jakim) diminta merangka satu kokurikulum pendidikan pencegahan keganasan di peringkat prasekolah, sekolah rendah dan menengah serta pengajian tinggi.
Beliau berkata polis, MKN dan Suruhanjaya Komunikasi dan Multimedia (MCMC) diarahkan supaya melaksanakan pemantauan berterusan mengenai aktiviti keganasan di semua platform media sosial.
Beliau turut memaklumkan beberapa jawatankuasa turut dibentuk bagi mengenal pasti strategi menangani keganasan di negara ini antaranya Jawatankuasa Kawalan Keganasan Kebangsaan.


Zahid yakin MoU antara gabungan parti kerajaan akan kekal lama

Timbalan Perdana Menteri Ahmad Zahid Hamidi yakin perjanjian persefahaman kerjasama antara gabungan parti politik dalam kerajaan baru-baru ini mampu bertahan untuk tempoh jangka panjang.
Presiden Umno dan pengerusi Barisan Nasional (BN) itu berkata pihaknya bersetuju dengan perjanjian itu ketika perundingan kerana ia memiliki elemen mempertahan agama Islam, hak keistimewaan orang Melayu, Bahasa Melayu sebagai bahasa kebangsaan dan kedaulatan Raja-Raja Melayu.
Beliau berkata ketika rundingan dilakukan dengan Pakatan Harapan (PH), elemen itu menjadi tajuk utama BN yang ingin memastikan bahawa perkara berkenaan tidak boleh dipertikai malah harus dipatuhi.
"Apabila perjanjian itu ditandatangani oleh pelbagai pihak, perkara itu juga tidak pernah dikompromi malah dijadikan sebagai antara asas pertama kepada perjanjian itu bukan sahaja untuk waktu ini tetapi untuk jangka panjang," katanya dalam program wawancara khas "Jawab, Saya Tanya!" bertajuk Rekonsiliasi Politik: Apa Untung Pada Negara? yang bersiaran secara langsung di laman Facebook dan YouTube terbitan NRChannel TV malam ini.
Pada 16 Disember lepas, lima gabungan politik utama iaitu PH, BN, Gabungan Parti Sarawak (GPS), Gabungan Rakyat Sabah (GRS) dan Parti Warisan (Warisan) menandatangani perjanjian persefahaman kerjasama di Putrajaya bagi membentuk Kerajaan Perpaduan.
Perjanjian itu ditandatangani oleh Setiausaha Agung PH Saifuddin Nasution Ismail, Setiausaha Agung BN Zambry Abdul Kadir, Setiausaha Agung GRS Masidi Manjun, Setiausaha Agung GPS Alexander Nanta Linggi dan Setiausaha Agung Warisan Loretto Padua Jr dengan disaksikan oleh semua pengerusi gabungan terbabit.


Khemah besar: Menyingkap daki dan pekung diri sendiri

Segalanya bermula selepas 2013 apabila Pakatan Rakyat (PR) mula berantakan setelah gagal menjadi kerajaan dalam Pilihan Raya Umum ke-13 (PRU).Saya masih ingat, Anwar Ibrahim mengajak kita semua berhimpun yang kita kenali selepas itu sebagai himpunan Blackout/Black505 di Kelana Jaya untuk menyatakan bantahan terhadap dakwaan berlakunya penyelewengan hingga PR gagal menjadi kerajaan walaupun undi popular dimenangi oleh PR.Sebelum PRU13 Anwar telah berjanji jika beliau gagal membawa kemenangan kepada PR dalam PRU13, beliau akan bersara.Jadi, himpunan Black Out 2013 ini hanya wayang untuk mengalih perhatian daripada janji beliau kepada kekalahan atas kelemahan sistem. Kambing hitamnya – sistem.Kekalahan PRU13 juga menjadi titik tolak berlakunya perebutan kuasa di Selangor.Ini tiada kena mengena dengan BN, Umno hatta Tun Mahathir Mohamad.Ketika itu Khalid Ibrahim hendak ditukar atas pelbagai alasan.Keputusan untuk menyingkirkan Khalid ini datang dari Anwar juga, bukan DAP, sama seperti Anwar sendiri yang memilih Khalid sebagai menteri besar pada 2008 dulu.Maka berlaku Langkah Kajang, jauh sebelum berlakunya Langkah Sheraton.Langkah Kajang ini adalah atas restu Anwar juga. Dan Anwar gagal lagi buat kali kedua selepas PRU13.Selepas Langkah Kajang bertukar menjadi tragedi, keadaan politik PR semakin tidak stabil. Ia berterusan dengan masalah dalaman PR yang semakin membengkak.Anwar yang ketika itu telah terpenjara, tidak dapat mengurus perkelahian antara DAP dan PAS yang berbalah dalam banyak isu antaranya isu hudud.Pada Jun 2015, DAP isytihar PR telah terbubar.Untuk menyambung harapan rakyat, Pakatan Harapan (PH) ditubuhkan pada 2015 menggantikan PR. Bersatu pula ditubuhkan pada September 2016 begitu juga dengan parti Amanah yang dijenamakan semula daripada Parti Pekerja Malaysia.Khemah besar pertamaDua parti baru ini kemudian menyertai PR dan memasuki PRU14 bersama-sama dengan Tun M.Ini “khemah besar” yang pertama dan kali ini PH bersama Tun M berjaya merampas kuasa BN dengan cemerlang.Untuk rekod, PRU14 menggunakan sistem yang sama ketika PRU13. Tiada perubahan, dan sistem ini tak dipersalahkan oleh Anwar.Selepas PH menjadi kerajaan, Anwar mendapat pengampunan diraja.Ingatkan politik semakin reda dan PH semakin stabil, tetapi sebaliknya politik Malaysia kembali turun naik sedangkan perjanjian untuk mengangkat Anwar sebagai PM menggantikan Tun M sedang berjalan.Keadaan ini terus mengganggu urusan kerajaan dan peralihan kuasa. Banyak siri sabotaj berlaku dalam pentadbiran kerajaan PH.Namun rakyat tidak tahu, hingga kerajaan PH dilihat lebih lemah daripada kerajaan BN.Ya, beberapa penambahbaikan berlaku semasa kerajaan PH memerintah, namun belum cukup dan tidak memadai.Umno dan BN yang ketika itu menjadi pembangkang menjadi sangat lemah kerana semua aset-aset mereka dibekukan.Umno hanya menunggu masa untuk diharamkan. Namun, PH tetap tidak tenang dan tidak lancar.Dalam keadaan BN yang lemah ini pun, beberapa siri pilihan raya kecil (PRK), PH kalah di beberapa kerusi. Kalau ini bukan sabotaj dari dalam, maka apa namanya?Kelemahan ini akhirnya terbarai apabila berlaku pembelotan dalam kalangan pimpinan Bersatu yang enggan mematuhi perjanjian untuk memberi laluan kepada Anwar menjadi PM menggantikan Tun M.Pembelotan ini menjadikan Tun M sebagai kambing hitam.Pada masa yang sama, Anwar gagal membawa sokongan ahli Parlimen yang cukup untuk memastikan peralihan kuasa itu lancar.Ini kegagalan Anwar yang ketiga selepas PRU13 dan Langkah Kajang.Akhirnya, pada Februari 2020 kerajaan PH tumbang dan kisahnya akan dicetak dalam buku-buku sejarah pelajar di sekolah pada masa akan datang untuk anak-anak kita baca.Daki dan pekungDari rentetan ketidakstabilan dan kerosakan ini, adakah kalian terus nak menyalahkan BN Umno atau PN?Tamak kuasa, suka bergaduh, sabotaj (sailang), tidak toleran dan menipu adalah budaya pembangkang, inilah daki dan pekung kalian yang sehingga kini tidak pernah diakui secara terbuka.Beza kalian dengan Najib hanya, kalian tak mencuri sebanyak Najib, tak menipu sebanyak Najib dan tak ditangkap seperti Najib.Tapi semua masih terus menipu. Menipu dalam apa jua keadaan tetap digelar penipu. Mana ada istilah, tipu sunat atau tipu sikit.Hari ini kita mendengar istilah “khemah besar”. Ini retorik terbaru untuk dijual kepada warga yang dah semakin letih dan jemu.Yang sedang menjualnya pun kumpulan yang sama juga.Khemah besar ini apa formulanya? Nak satukan pembangkang untuk lawan BN dan nak elak bertembung?Bagus, tapi bukankah nanti semua ini akan bergaduh lagi tentang pembahagian kerusi dan calon PM? Pi mai pi mai tang tu juga.Realitinya, dua gabungan politik besar yang ada hari ini iaitu Perikatan Nasional (PN) dan Pakatan Harapan (PH) telah semakin lemah.Kelemahan ini disebabkan perebutan kuasa, bukan sebab tak ada khemah besar. Bukan.Perebutan kuasa inilah yang menyingkap daki dan pekung kalian. Jadi, khemah besar ni, apa benda?Mahdzir Ibrahim adalah ahli Pejuang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Isu kebocoran siasatan SPRM terhadap hakim Nazlan dijelaskan di Dewan Rakyat, kata Azalina

Menteri di Jabatan Perdana Menteri (Undang-undang dan Reformasi Institusi), Azalina Othman Said menjelaskan beliau telah memberi jawapan secara lisan di Dewan Rakyat pada 23 Februari lepas berhubung isu kebocoran penyiasatan Suruhanjaya Pencegahan Rasuah Malaysia (SPRM) berkaitan hakim Mahkamah Rayuan Mohd Nazlan Mohd Ghazali dan hasil siasatannya.
Menerusi satu kenyataan di Kuala Lumpur malam tadi, beliau berkata perkara itu telah dibangkitkan Ahli Parlimen Tenggara Manndzri Nasib dan Ahli Parlimen Tasek Gelugor, Wan Saiful Wan Jan pada persidangan tersebut.
Azalina berkata beliau telah menjelaskan bahawa SPRM melalui surat bertarikh 21 Februari lepas memaklumkan bahawa satu laporan siasatan suruhanjaya itu terhadap Nazlan sudah dikemukakan kepada ketua hakim negara berhubung pelanggaran Kod Etika Hakim 2009.
“Saya juga telah memaklumkan dalam Dewan Rakyat bahawa perkara ini tertakluk kepada keputusan Yang Amat Arif Ketua Hakim Negara selaras Fasal-Fasal 3 dan 3A Perkara 125, Perlembagaan Persekutuan.
Jawapan balas saya kepada surat Tetuan Shafee & Co adalah selaras dengan jawapan saya di Dewan Rakyat serta fakta yang saya sedia maklum berkenaan dengan perkara ini dalam melaksanakan tanggungjawab saya selaku anggota pentadbiran kepada Parlimen,” katanya.
Azalina juga meminta Tetuan Shafee & Co untuk mengemukakan permohonan secara rasmi kepada SPRM sekiranya berhasrat untuk mendapatkan hasil siasatan berkenaan.
“Seperti mana yang saya tegaskan sebelum ini di dalam Dewan Rakyat, apa-apa perkara berkaitan ini adalah di bawah bidang kuasa Badan Kehakiman.
Kerajaan senantiasa menghormati dan terus berpegang kepada prinsip doktrin pengasingan kuasa,” katanya.


Pemimpin Bersatu kecam Zafrul selepas pegawai agensi kementerian berkongsi pentas dengan Zahid

Seorang pemimpin Bersatu hari ini mempersoalkan peranan Tengku Zafrul Aziz selepas dua agensi Kementerian Kewangan (MOF) menerima jemputan berkongsi pentas dengan Ahmad Zahid Hamidi, yang menghadapi pelbagai pertuduhan rasuah di mahkamah.
Wan Saiful Wan Jan merujuk kepada forum diadakan baru-baru ini berhubung dasar cukai di Putrajaya di mana ia dianjurkan oleh sebuah badan pemikir terpalit kontroversi pada tahun lalu kerana menjemput bekas perdana menteri Najib Razak yang disabitkan bersalah di mahkamah berucap di forum mengenai demokrasi.
Acara “Malaysia Tax Policy Forum" yang diadakan pada Isnin lalu turut menjemput Zahid untuk berucap pada majlis penutupannya.
Antara mereka yang dijemput berucap dalam forum itu termasuk Ketua Eksekutif Lembaga Hasil Dalam Negeri (LHDN) Mohd Nizom Sairi yang hadir memberi ucapan perasmian, dan Ketua Pengarah Kastam Zazuli Johan yang diwakili oleh pegawai kanannya, Roszita Dim.
Bagaimanapun, ucapan Zahid dibacakan oleh Setiausaha Agung Barisan Nasional Zambry Abdul Kadir.
"Siapa sangka Zafrul bersubahat dalam menyucikan imej Zahid Hamidi dengan cara membiarkan dua agensi di bawah MOF, iaitu LHDN dan Kastam, bercakap dalam majlis yang sama dengan Zahid Hamidi di 'Malaysia Tax Policy Forum'?" tanya Wan Saiful.
Zahid kini berdepan 47 pertuduhan jenayah pecah amanah, rasuah dan pengubahan wang haram membabitkan puluhan juta ringgit milik sebuah yayasan kebajikan.
Dalam pada itu, Wan Saiful juga mengkritik tindakan Zafrul yang baru-baru ini menyertai Umno di mana beliau dipuji oleh Zahid, selain turut mengingatkan bekas pegawai bank itu bahawa beliau dipilih mengetuai Kementerian Kewangan oleh bekas perdana menteri Muhyiddin Yassin kerana tidak terlibat dalam politik kepartian.
“Siapa sangka Zafrul boleh senyum gembira apabila Zahid  mengumumkan dia akan bawa ‘gula’ kepada Umno,” kata Wan Saiful merujuk kenyataan Zahid yang mengalu-alukan kemasukan Zafrul ke dalam Umno untuk kembali menawan Selangor.
Zafrul mengetuai CIMB Group sebelum dibawa masuk oleh Muhyiddin ke dalam pentadbiran kerajaan bagi mengetuai Kementerian Kewangan berikutan kejatuhan kerajaan Pakatan Harapan pada awal 2020.
Beliau terus memegang jawatan itu selepas Muhyiddin meletakkan jawatan pada Ogos tahun lalu.
Minggu lalu, beliau dilantik sebagai bendahari BN Selangor, di mana ia dilihat sebagai satu strategi dalam usaha Umno merampas kembali kerajaan negeri itu selepas kalah lebih sedekad lalu.
Wan Saiful juga turut menuduh Zafrul cuba untuk memberikan gambaran positif terhadap isu berkait 1MDB dan SRC International.
Beliau memetik kenyataan menteri kewangan itu di Dewan Rakyat bahawa hutang yang berkait 1MDB tidak mempunyai hubung kait secara lansung dengan hutang kerajaan.
"Wah... baru beberapa hari ambil jawatan parti, sudah beri spin positif nampaknya." katanya.


Ringgit jatuh serendah RM4.49 sedolar AS pagi ini

Nilai ringgit terus lemah berbanding dolar AS pagi ini berikutan kebimbangan pasaran mengenai inflasi Amerika Syarikat (AS) yang akan menentukan langkah seterusnya Rizab Persekutuan.
Pada 9.28 pagi, mata wang tempatan menyusut nilai kepada 4.4930/4980 berbanding dolar AS daripada penutupan Selasa pada paras 4.4850/4895.
Ketua Ekonomi & Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata kadar inflasi AS sangat menjurus ke arah trend menaik.
Beliau berkata Indeks Harga Perbelanjaan Penggunaan Peribadi teras telah meningkat berbanding jangkaan pada Januari kepada 4.7 peratus berbanding unjuran pasaran sebanyak 4.3 peratus.
"Ini telah memberikan kekuatan selanjutnya kepada indeks dolar AS yang kini berlegar melebihi 105 mata.
"Paras rintangan gandingan dolar-ringgit adalah sekitar RM4.52 pada masa ini. Ia mungkin berlarutan di sekitar paras itu dalam tempoh terdekat berikutan pendirian Rizab Persekutuan yang lebih cenderung kepada menaikkan kadar faedah," katanya kepada Bernama.
Sementara itu, ringgit diniagakan kebanyakannya lebih tinggi berbanding sekumpulan mata wang utama.
Mata wang tempatan mengukuh berbanding euro kepada 4.7513/7566 daripada 4.7572/7620 semalam, meningkat berbanding pound Britain kepada 5.4028/4088 daripada 5.4152/4206, tetapi susut berbanding yen Jepun kepada 3.2954/2993 daripada 3.2799/2835.
Sementara itu, ringgit diniagakan rendah berbanding mata wang Asean lain.
Mata wang tempatan menyusut nilai berbanding dolar Singapura kepada 3.3304/3343 daripada 3.3247/3285 pada Selasa, jatuh berbanding baht Thailand kepada 12.7494/7693 daripada 12.6892/7073, susut berbanding rupiah Indonesia kepada 294.30/294.80 daripada 293.80/294.30 dan lebih rendah berbanding peso Filipina kepada 8.13/8.15 daripada 8.10/8.12 sebelumnya.


Keputusan berkaitan kalimah Allah hanya khusus bagi Sarawak, kata PM

Keputusan kes penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran adalah khusus untuk negeri Sarawak, kata Perdana Menteri Anwar Ibrahim.
Beliau berkata kerajaan dan Kementerian Dalam Negeri (KDN) yang kalah dalam kes itu sebelum ini memfailkan rayuan terhadap keputusan itu.
"Ini khusus dalam kes Sarawak…ia tidak terpakai seperti di Melaka atau Pulau Pinang atau Selangor...itu kena faham," katanya kepada pemberita selepas menghadiri sambutan Aidilfitri Madani Masyarakat bersama Polis Diraja Malaysia (PDRM) peringkat Tangga Batu di Tanjung Minyak di Melaka hari ini.
Semalam, KDN dan Kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.
Notis pemberhentian rayuan itu, yang difailkan pada 18 April lepas, menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.
Pada 10 Mac 2021, Mahkamah Tinggi membuat keputusan tersebut selepas membenarkan permohonan semakan kehakiman yang difailkan Jill Ireland Lawrence Bill, wanita suku kaum Melanau dari Sarawak yang beragama Kristian.


2,985 kes Covid-19, 11 lagi kluster baru dikesan

Sebanyak 2,985 kes baru Covid-19 dikesan hari ini termasuk dua jangkitan import, menjadikan angka keseluruhan penularan dalam negara berjumlah 144,518, kata Ketua Pengarah Kesihatan Dr Noor Hisham Abdullah.Katanya, sebanyak 994 pesakit pulih dan dibenarkan pulang, menjadikan jumlah keseluruhan angka sembuh 111,578 kes atau 77.2%.“Selangor melaporkan kes harian tertinggi iaitu sebanyak 837 kes, diikuti Johor 535 dan Sabah 450 kes,” katanya dalam satu kenyataan.Katanya, kes aktif dengan kebolehjangkitan pula berjumlah 32,377.“Daripada jumlah itu 197 pesakit di tempatkan di Unit Rawatan Rapi termasuk 79 memerlukan bantuan alat pernafasan,” katanya.Noor Hisham memaklumkan terdapat empat lagi kematian, menjadikan jumlah mangsa yang maut meningkat kepada 563 orang.Katanya terdapat 11 lagi kluster baru dikesan.“Tiga kluster dilaporkan di Johor melibatkan Kluster Jalan Rami (112 kes), Kluster Kota (57 kes) dan Kluster Tanjung Megah (12 kes),” katanyaTambahnya, dua kluster masing-masing dilaporkan di Selangor dan Kuala Lumpur membabitkan Kluster Taman Integrasi (119 kes), Kluster Jalan Ijuk (99 kes) dan Kluster Jalan Kasturi (16 kes), Kluster Jalan Thamby (23 kes).“Baki empat lagi kluster adalah Kluster Taman Batik di Kedah (9 kes), Kluster Bukit Bakar di Kelantan (18 kes), Kluster Kampung Tengah di Negeri Sembilan (20 kes) dan Kluster Dialisis Malim di Melaka (13 kes),” katanya.


Setiausaha politik menteri kewangan buat laporan polis berhubung kenyataan Muhyiddin

Setiausaha Politik kepada menteri kewangan Muhammad Kamil Abdul Munim semalam membuat laporan polis terhadap Presiden Bersatu Muhyiddin Yassin, berhubung kenyataan mengenai perancangan pendakwaan terhadapnya serta campur tangan pihak atasan menggunakan agensi penguat kuasa bagi mencapai tujuan politik.
Bercakap kepada media selepas membuat laporan polis itu di Ibu Pejabat Polis Daerah (IPD) Putrajaya di sini hari ini, Muhammad Kamil berkata laporan berkenaan dibuat selepas mendapati kenyataan Muhyiddin bersifat fitnah yang boleh menimbulkan persepsi negatif terhadap kepimpinan Perdana Menteri Anwar Ibrahim.
Beliau berkata berdasarkan kenyataan-kenyataan yang dikeluarkan oleh Anwar, perdana menteri menyatakan bahawa kerajaan hari ini yang dipimpinnya tidak akan campur tangan dalam sebarang siasatan atau tindakan yang diputuskan pihak berkuasa.
Muhammad Kamil berkata SPRM berhak melakukan siasatan terhadap mana-mana individu selaras dengan status agensi itu sebagai sebuah badan bebas.
Sementara itu, Ketua Polis Daerah Putrajaya ACP A Asmadi Abdul Aziz ketika dihubungi mengesahkan menerima laporan berkenaan dan pihaknya akan menjalankan siasatan.
Pada 10 Mac, Muhyiddin dilaporkan menyifatkan pendakwaan ke atas dirinya adalah suatu bentuk pemangsaan politik yang terancang dengan menggunakan agensi penguat kuasa sebagai alat untuk mencapai tujuan politik.
Pada 10 Mac itu, bekas Perdana Menteri itu dihadapkan di Mahkamah Sesyen Kuala Lumpur atas enam pertuduhan berkaitan wang dalam akaun Bersatu.
Beliau mengaku tidak bersalah atas empat pertuduhan sebagai perdana menteri Malaysia dan presiden Bersatu menggunakan kedudukannya untuk menerima suapan berjumlah RM232.5 juta dan dua pertuduhan sebagai Presiden Bersatu telah menerima wang hasil daripada aktiviti haram berjumlah RM195 juta.
Hari ini, Muhyiddin didakwa atas satu pertuduhan menerima wang hasil aktiviti haram berjumlah RM5 juta, dan beliau mengaku tidak bersalah.


Khuatir rumah diambil bekas suami, masa depan ibu tunggal getir

Perceraian dengan bekas suaminya sejak 10 tahun lalu bukanlah sesuatu yang dipinta wanita itu.Namun tiada apa yang boleh dilakukan K Goomathi bagi menyelamatkan rumah tangganya.Kini dia yang berstatus ibu tunggal itu menjaga tiga anak, dua daripadanya merupakan orang kelainan upaya (OKU).Rutin hariannya dipenuhi dengan tugasan menjaga anak-anaknya, K Thiviyan yang menghidapi cerebral palsy dan K Daarshini, OKU lembam.Kesibukan rutinnya tidak membolehkannya bekerja.Dia menerima RM500 sebulan daripada Jabatan Kebajikan Masyarakat (JKM) untuk menyara anak-anaknya.Goomathi turut menerima sumbangan secara berkala daripada jiran-jirannya berbentuk makanan dan bekalan asas.Dia merawat sendiri anaknya, Thiviyan kerana tidak mampu untuk mendapatkan rawatan di klinik.“Thiviyan ini kaki dan tangan dia kejang. Pergerakan dia pun agak keras dan kepala tidak boleh nak menegak.“Semua perkara pun kita kena tolong, daripada makan, tidur dan mandi, saya kena buatkan untuk dia,” katanya ketika ditemui MalaysiaNow di kediamannya di Sungai Petani, Kedah.Daarshini pula masih perlu belajar mengenal huruf walaupun sudah menginjak usia 18 tahun.Dia turut diajar sedikit kemahiran seperti menanam pokok dan lain-lain .“Daarshini kakak yang baik, dia yang tolong jaga adik. Kalau saya keluar beli barang dia yang tolong jaga, tolong kemas rumah atau apa-apa yang patut.“Pukul 10 malam dia akan tidur sebab hendak ke sekolah esoknya,” katanya.Seorang lagi anaknya sedang melanjutkan pengajian di sebuah kolej.Meskipun ujian itu berat padanya, namun Goomathi tidak kisah kerana bukan wang ringgit yang dipinta anak-anaknya.Menurut wanita itu, apa yang dimahukan anak-anaknya hanyalah kasih sayang dan perhatian seorang ibu.Namun di sebalik kehidupannya dengan anak-anak itu, dia kini gusar akan masa depan dan nasib keluarga kecilnya itu.Ini kerana, rumah yang didudukinya sekarang merupakan rumah bekas suami.Mahkamah memutuskan Goomathi dan anak-anak boleh menduduki rumah tersebut namun suaminya berhak untuk menuntut semula rumah berkenaan.“Tunggu masa sahaja (jika bekas suami inginkan rumah tersebut). Kalau dia minta, kena serah pada dia.“Kami memang tidak ada tempat lain hendak dituju (jika diarah keluar), mungkin kena sewa rumah lain tapi duit JKM ini saya guna bukan untuk mereka berdua sahaja, tetapi untuk kakak mereka yang sedang belajar juga,” tambahnya.Setakat ini bekas suaminya masih belum membuat tuntutan, tetapi pemikirannya tetap rungsing memikirkan keadaan itu yang boleh terjadi bila-bila masa.Goomathi yang membesarkan anak-anak mereka seorang diri tanpa dibantu bekas suami.Katanya, dia mensyukuri apa yang ada pada keluarganya hari ini walaupun hidupnya serba-serbi sederhana.“Saya berterima kasih kepada Tuhan untuk segala makan minum kami. Kesihatan kami, susah dan senang, semuanya saya terima.“Harapan saya tidak banyak, hanya mahu melihat anak saya sihat dan selamat. Makan cukup, pakaian cukup, dan tidak dibebani masalah.”


Istilah ‘mazhab WHO’ dalam ceramah agama adalah sindiran berat

Tertular di media sosial yang disampaikan oleh penceramah dan disebarkan para pendengarnya mengenai apa yang disebut sebagai “mazhab WHO”.Ia merupakan satu sindiran terhadap pihak berkuasa dalam usaha untuk melawan Covid-19.Apa yang dimaksudkan dengan “mazhab WHO” ialah pemahaman Pertubuhan Kesihatan Sedunia terhadap wabak Covid-19 dari segi sains dan kaedah mengatasinya.Tetapi penggunaan istilah “mazhab” itu bukan bermaksud pemahaman atau aliran tetapi ia merupakan sindiran. Bukan sebarang sindiran tetapi suatu “sindiran berat” kerana ia berkonotasi agama.Jadi apabila diucapkan di negara ini, seolah-olahnya ada satu “mazhab” yang menyekat kebebasan bersolat di surau dan masjid dengan kewajipan penjarakan sosial waktu berjemaah.“Mazhab” ini pula dikaitkan dengan rasa takut pada Covid-19. Inilah yang disindirkan sebagai “mazhab WHO.”Sedangkan apa yang dikemukakan oleh WHO tiada kaitan dengan agama.Daripada pendekatan sains, mereka merumuskan suatu pemahaman mengenai Covid-19 dan cara mengatasinya.Sebagai agensi dunia yang dipertanggungjawabkan mengenai kesihatan sejagat, mereka membuat perakuan kepada negara-negara anggota.Malaysia sebagai negara anggota WHO menerima perakuan itu dan melaksanakannya.Maka apabila ada perkara-perkara yang bertembung dengan amalan agama, maka dirujukkan pada pihak berkuasa agama bagi mengatasinya dari sudut syariah.Maka diperakukan peraturan-peraturan mengenai beribadat di surau dan masjid seperti yang ditetapkan ketika Perintah Kawalan Pergerakan. Jadi tidak timbul apa yang dikatakan “mazhab WHO.”Namun apabila ada pihak yang menggunakan istilah “mazhab WHO”, ia merupakan suatu ” sindiran berat” dan bukan berjenaka semata-mata untuk menimbulkan gelak-tawa para pendengarnya.Ini kerana perkataan “mazhab” itu ada konotasi agama. Walaupun dalam bahasa Arab, ia boleh membawa maksud “aliran” atau “sudut pandangan” tetapi di Malaysia, ia hanya digunakan untuk agama.Orang tidak menggunakan istilah “mazhab” untuk ideologi politik atau aliran pemahaman sains.Tetapi istilah “mazhab” hanya untuk agama. Semua agama mempunyai mazhab. Di Malaysia, dua mazhab Islam yang dikenali adalah Ahli Sunah Wal Jamaah dan Syiah.Kalau Kristian, dua mazhab utamanya ialah Katholik dan Protestan. Walaupun ada satu lagi mazhab Kristian yang besar iaitu Ortodoks tetapi tidak dikenali di negara ini.Agama Buddha juga mempunyai dua mazhab utama iatu Theravada dan Mahayana.Jadi mengapa hendak dinamakan “mazhab WHO” bagi sesuatu badan berasaskan sains yang tiada kaitan dengan agama?Di Malaysia, hanya satu mazhab diiktiraf iaitu Ahli Sunah Wal Jamaah. Syiah dianggap sesat. Walaupun pentadbiran agama di negara ini terletak pada 14 negeri dan satu wilayah tetapi semua hanya menerima mazhab Ahli Sunah Wal Jamaah.Kesemua negeri kecuali Perlis menerima fikah Imam Syafie.Aliran di Perlis disebut Salafi tetapi masih dalam lingkungan Ahli Sunah Wal Jamaah.Walaupun tiga imam fikah lain turut diterima iaitu Hanafi, Hambali dan Maliki tetapi untuk pentadbiran agama, fikah Imam Syafie dilaksanakan dengan sedikit campuran daripada fikah imam lain menurut pertimbangan pihak berkuasa agama.Syiah dianggap sesat dan ia tidak diterima di Malaysia.Walaupun kesesatan itu tidak dianggap terkeluar daripada Islam, tetapi ia dipandang sebegitu rupa oleh pihak berkuasa agama dan masyarakat seperti mana fahaman liberalisme dan pluralisme.Apa yang dimaksudkan sebagai liberalisme oleh pihak berkuasa agama bukanlah fahaman politik dan ekonomi.Liberalisme yang dimaksudkan ialah tindakan mentafsirkan Al-Quran menurut akal dan hawa nafsu tanpa mematuhi kaedah ilmu Islam.Begitu juga dengan pluralisme. Ia tidaklah bermaksud kepelbagaian kaum, agama dan aliran pemahaman. Pluralisme yang dianggap sesat ialah menyamakan kedudukan Islam dengan agama-agama lain. Sedangkan Islam adalah satu-satunya agama sebenar.Di peringkat antarabangsa, ada negara yang menyifatkan Syiah sebagai mazhab yang bukan saja sesat tetapi terkeluar daripada Islam.Jika ia dianggap sudah bukan Islam, maka ia tidak boleh lagi dianggap sebagai mazhab, sebaliknya merupakan agama lain.Tetapi banyak negara Ahli Sunah Wal Jamaah menerima Syiah sebagai satu mazhab.Mereka diizinkan menunaikan ibadat umrah dan haji. Mereka juga diundang untuk menyertai majlis tilawah Al-Quran.Jadi apabila disebut “mazhab WHO,” adakah ia dimaksudkan sebagai pemahaman sesat atau terkeluar daripada Islam?Dari awal lagi apabila wabak Covid-19 ini mula merebak keluar dari China untuk sampai ke seluruh dunia, sebahagian masyarakat Islam di dunia menyambutnya dengan secara tidak rasional.Ada yang dengan mudah menganggapnya sebagai konspirasi Barat untuk melemahkan umat Islam sedangkan ia berasal dari China.Malah ada yang menganggap ia merupakan konspirasi “Dajal” dalam menghadapi dunia yang semakin dekat dengan kiamat.Sebab wabak ini, bukan saja umat islam tidak boleh mengerjakan umrah dan haji serta tidak bersolat Jumaat, malah bila solat, saf pun tidak boleh dirapatkan.Inilah yang mendorong untuk menamakan perakuan-perakuan bagi membendung Covid-19 itu sebagai “mazhab WHO”.Kalau itu yang dimaksudkannya, maka “mazhab” ini dianggap sesat.Bukanlah ia bermakna pemahaman dan kaedah WHO ini tidak mempunyai kritik.Dalam bidang sains, sentiasa digalakkan mempersoalkan dan mempertikaikan tetapi ia hendaklah dibuat secara kaedah saintifik juga.Pengkritik utama WHO datang dari Amerika Syarikat (AS) di bawah pimpinan Presiden Donald Trump.Malah mereka keluar daripada menjadi anggota WHO hingga mengurangkan dana pertubuhan itu.WHO dituduh berorientasikan China.Turut bersama AS mengkritik WHO ialah Kesatuan Eropah, Australia dan Jepun.Walaupun pendirian ini bersifat politik daripada sains.Ada kalangan di Barat yang percaya virus Covid-19 bukan berpunca daripada haiwan liar.Sebaliknya ia merupakan senjata bio yang terlepas daripada makmal China.Sweden pula menolak kaedah WHO dengan kesan mudarat pada dirinya.Perbezaan pendapat tentunya ada tetapi WHO adalah badan utama dunia yang diiktiraf oleh kebanyakan negara, termasuk negara-negara Islam.Kaedah mereka adalah saintifik dan diplomasi kesihatan global, melangkaui anutan agama.Wakil-wakil negara Islam turut berada dalam WHO. Antara saintis mereka juga adalah orang Islam. Ketua Pengarahnya adalah bekas menteri Habsyah, sebuah negara yang sebahagian besar penduduknya beragama Islam.WHO bekerja untuk kemanusiaan sejagat. Manusia sudah mencapai satu tahap mampu bekerjasama tanpa mengira anutan agama dengan menggunakan kaedah sains.Adalah suatu yang tidak adil untuk menggunakan istilah “mazhab WHO” terhadap usaha-usaha kemanusiaan. Sebaliknya umat Islam wajar mempertingkatkan kemampuan saintifik mereka untuk menyumbang kepada kemaslahatan seluruh manusia, tanpa mengira anutan agama mereka.Dalam hal ini, adalah suatu yang menginspirasikan bahawa sepasang Muslim berasal Turki yang menetap di Jerman menjadi saintis dalam pencarian vaksin melawan Covid-19 melalui firma farmaseutikal Pfizer.Tetapi mereka tidak perlu dilihat dari sudut anutan agama.Mereka adalah saintis di mana Jerman memberi ruang untuk melakukan penyelidikan.Seharusnya negara-negara Islam seperti Turki, malah Malaysia pun mempunyai kemudahan bagi membuat penemuan saintifik untuk kebaikan kemanusiaan.


Keluarga rayu kata putus berhubung 5 tahun kehilangan Ruth Sitepu, suami

Keluarga Ruth Sitepu dan suaminya, Pastor Joshua Hilmy merayu kata putus berkenaan kehilangan mereka sejak 2016 sempena ulang tahun kelima kehilangan mereka hari ini.Dalam satu kenyataan, mereka menyatakan seluruh keluarga masih tidak mengetahui sebarang maklumat mengenai keberadaan pasangan itu walaupun beberapa usaha dilaksanakan bagi memperoleh maklumat berkenaan kehilangan tersebut oleh Suruhanjaya Hak Asasi Manusia Malaysia (Suhakam), Suruhanjaya Orang Hilang dan Mangsa Keganasan Indonesia (Kontras) dan kementerian luarnya.“Ruth adalah seorang manusia. Dia adalah adik kami. Dia ada keluarga.“Walaupun mereka ditimpa tragedi, kami hanya mahu ada kata putus. Tolong pulangkan jenazahnya kepada kami,” kata mereka.Sitepu dan Hilmy, seorang Melayu yang memeluk agama Kristian, kali terakhir dilihat meninggalkan kediaman pada 30 November 2016.Suhakam memulakan siasatan awam pada Februari 2020 bagi menentukan sama ada mereka adalah mangsa kehilangan paksa.Sesi siasatan awal juga turut menjejaki kehilangan seorang lagi paderi, Raymond Koh, yang diculik pada 2017, selain seorang lagi aktivis sosial Amri Che Mat yang hilang sejak 2016.Pada 2019, siasatan Suhakam membuat kesimpulan bahawa Koh menjadi mangsa kehilangan paksa dan tumpuan diberikan terhadap Cawangan Khas Bukit Aman.Dalam satu kenyataan, keluarga Sitepu berkata dia adalah seorang yang penyayang dan bertanggungjawab di mana mereka datang ke Malaysia untuk bekerja dan membantu keluarga.“Kehilangan tiba-tiba tanpa sebarang berita tidak menunjukkan wataknya. Walaupun selepas berkahwin dan berpindah ke Malaysia, beliau kerap berhubung dengan kami melalui mesej dan panggilan.“Orang tidak akan dan tidak boleh lenyap tiba-tiba begitu sahaja, tanpa sebarang jejak,” kata mereka.


Prosiding Mahkamah Rayuan diteruskan walau peguam Najib mohon tangguh

Pendengaran Mahkamah Rayuan mengenai bukti baru pembelaan Najib Razak berhubung kes SRC International hari ini diteruskan secara hibrid walaupun permohonan dibuat pihak pembelaan supaya prosiding ditangguhkan ekoran seorang peguamnya didapati positif Covid-19.Menurut Utusan Online, permohonan tersebut dibuat lewat malam tadi oleh Muhammad Shafee Abdullah memohon agar prosiding hari ini dan keputusan rayuan Najib yang dijadualkan esok ditangguhkan.Namun, di Mahkamah Rayuan hari ini, pegawai mahkamah memaklumkan bahawa prosiding akan berjalan seperti biasa dengan panel tiga hakim diketuai Abdul Karim Abdul Jalil bersama Has Zanah Mehat dan Vazeer Alam Mydin Meera akan mendengar permohonan di dewan mahkamah bersama-sama pihak pendakwaan.Barisan peguam pembelaan akan menyertai prosiding melalui aplikasi Zoom di kediaman masing-masing.Media akan mengikuti prosiding tersebut di salah sebuah bilik persidangan mahkamah secara siaran langsung.Najib memohon pendengaran mahkamah berhubung bukti baru tambahan dalam rayuan terhadap sabitan hukuman 12 tahun penjara dan denda RM210 juta bagi kesalahan penyelewengan RM42 juta dana SRC International.Pendengaran itu ditetapkan sehari sebelum keputusan Mahkamah Rayuan disampaikan yang dijadualkan esok.Dalam permohonannya, Shafee berkata, beliau, Muhammad Farhan bersama isteri dan anak lelakinya menghadiri sambutan dan perjumpaan bersama keluarga dan rakan terdekat yang turut dihadiri peguam terbabit dan ibunya, Sabtu lalu.“Tambahan pula, anak guam kami (Najib) hadir di pejabat bagi tujuan semakan dan mengikrarkan afidavit yang difaikan semalam.“Oleh itu, semua status aplikasi MySejahtera milik semua yang terbabit berubah kepada sama ada kontak rapat atau kontak kasual dan masing-masing sedang menunggu masa yang sesuai untuk menjalankan ujian Real-Time Reverse Transcription-Polymerase Chain Reaction (RT-PCR),” katanya.Najib didapati bersalah oleh mahkamah pada Julai tahun lalu bagi tujuh kesalahan jenayah termasuk pecah amanah (CBT), pengubahan wang haram dan salah guna kuasa melibatkan RM42 juta dana SRC International.Penangguhan hukuman beliau dibenarkan oleh mahkamah sehingga rayuan beliau selesai.


Mereka bersalah hanya selepas dijatuhkan hukuman, kata Anwar berhubung lantikan Kabinet ’kluster mahkamah’

Perdana Menteri Anwar Ibrahim berkata seseorang itu tidak bersalah sehingga dibuktikan bersalah, menjawab gesaan supaya ahli Parlimen yang berdepan tuduhan rasuah diketepikan dalam pembentukan Kabinet baru.
Ketika ditanya mengenai kemungkinan Presiden Umno Ahmad Zahid Hamidi dilantik, Anwar berkata beliau akan mengambil pandangan semua pihak sebelum memutuskan mengenainya.
"Pandangan semua, kita ambil kira.
“Ia dalam perbincangan tetapi seperti mana yang kita tahu dari segi undang-undang hanya setelah ada hukuman (didapati bersalah)," katanya dipetik Bernama selepas mempengerusikan mesyuarat Pakatan Harapan (PH) di ibu pejabat PKR hari ini.
Kenyataan itu dibuat ketika spekulasi mengatakan Zahid berkemungkinan besar akan dilantik sebagai timbalan perdana menteri dalam Kabinet baru, mencetuskan amaran daripada gabungan reformasi pilihan raya Bersih.
“Bersih menolak dengan tegas sebarang pelantikan wakil rakyat yang sedang menjalani pendakwaan jenayah ke sebarang jawatan Kabinet kerana hal yang demikian akan menjejaskan integriti kerajaan pimpinan Anwar dan mencemarkan reputasi negara kita,” kata Bersih, di samping turut berkata pemimpin PH seperti Lim Guan Eng dan Syed Saddiq Abdul Rahman tidak seharusnya dilantik menganggotai Kabinet baru.
Zahid yang juga pengerusi Barisan Nasional (BN) mewakili kesemua 30 ahli Parlimen gabungan itu untuk menyatakan sokongan kepada Anwar sebagai perdana menteri minggu lalu.
Beliau masih berdepan menghadapi 47 pertuduhan berkaitan jenayah pecah amanah melibatkan Yayasan Akalbudi.
Selain kes tersebut, beliau juga sebelum ini berdepan 40 pertuduhan berhubung kes rasuah sistem visa luar negara (VLN) namun dibebaskan.
Pendakwaan masih dalam proses rayuan terhadap keputusan Mahkamah Tinggi tersebut.
Kluster mahkamah merujuk kepada sekumpulan ahli Parlimen Umno yang diketuai bekas perdana menteri yang kini menjalani hukuman penjara Najib Razak dan Zahid, di mana mereka berdepan ratusan pertuduhan jenayah.
PH menjadikan usaha memerangi rasuah sebagai sebahagian daripada kempen pilihan raya umum yang berlangsung baru-baru ini, dan pemimpinnya turut berulang kali berikrar ia tidak akan bekerjasama dengan kumpulan itu dalam kerajaan baru yang akan dibentuk.


Zahid gesa ahli Parlimen Umno tarik sokongan terhadap Muhyiddin

Presiden Umno Ahmad Zahid Hamidi hari ini menggesa ahli-ahli Parlimen partinya untuk menarik sokongan ke atas Perdana Menteri Muhyiddin Yassin bagi memenuhi sumpah taat setia kepada Yang di-Pertuan Agong.“Keputusan ini bagi memenuhi sumpah jawatan selaku ahli Parlimen yang wajib menumpahkan taat setia kepada Yang di-Pertuan Agong dan memelihara, melindungi dan mempertahankan Perlembagaan Persekutan pada setiap masa,” kata Zahid dalam satu kenyataan hari ini.Menurut Zahid, Umno kesal dengan tindakan kerajaan pimpinan Muhyiddin yang didakwa mengingkari titah Agong yang mahu semua ordina darurat dibahas dan diungkaikan di Parlimen seiring Perkara 150 (3) Perlembagaan Persekutuan.Katanya, tindakan Menteri Undang-Undang Takiyuddin Hassan yang mengumumkan pembatalan ordinan darurat pada 26 Julai lalu adalah mengelirukan kerana ia tidak dapat perkenan dari Agong.“Tindakan ini jelas merupakan satu bentuk penderhakaan kepada Yang di-Pertuan Agong, bahkan membelakangi prinsip Perlembagaan Persekutuan.”Gesaan Zahid hari ini adalah susulan daripada kenyataan yang dikeluarkan Istana Negara yang menyatakan Agong berduka cita dengan pengumuman kerajaan yang membatalkan ordinan darurat tanpa perkenan istana.Kenyataan Istana Negara menyatakan Perkara 150(2B) dibaca dengan Perkara 150(3) Perlembagaan Persekutuan secara jelas memperuntukkan kuasa penggubalan dan pembatalan ordinan-ordinan darurat terletak pada Yang di-Pertuan Agong.Ia turut menambah kenyataan Takiyuddin Isnin lalu mengelirukan Dewan Rakyat dan tidak tepat.“Sehubungan dengan itu, Umno akan meminta Muhyiddin Yassin dan Takiyuddin Hassan untuk meletakkan jawatan secara terhormat,” kata Zahid.


3,875 kanak-kanak dilapor didera sehingga September

Kes penderaan kanak-kanak dilaporkan menurun hampir separuh berbanding tahun lepas daripada 6,061 kepada 3,875 pada September tahun ini, kata Timbalan Menteri Pembangunan Wanita, Keluarga dan Masyarakat, Siti Zailah Mohd Yusoff.Katanya daripada jumlah itu, 1,120 kes melibatkan penderaan fizikal, 1,373 penderaan seksual, 1,251 kes pengabaian dan baki 131 kes melibatkan penderaan biasa.Siti Zailah berkata, pelbagai program dilaksanakan oleh pihak kementerian bagi menangani kes penderaan dalam negara ini, namun kerjasama pelbagai agensi, pertubuhan bukan kerajaan (NGO) dan komuniti amat diperlukan yang merupakan teras utama dalam penyampaian perkhidmatan yang berkesan.“Di antara program yang dilaksanakan di bawah Jabatan Kebajikan Masyarakat (JKM) yang pertama mengadakan sistem semakan pesalah jenayah seksual dalam daftar kanak-kanak. Kedua ialah senarai semak panduan infografik bagi pemilihan pengasuh dan yang ketiga program keselamatan kanak-kanak dan juga keempat program pendidikan keselamatan keluarga.“Kita juga memperluaskan talian ekasih 15999 dan WhatsApp 019-2615999 bagi perkhidmatan sokongan kaunseling dan pertanyaan serta aduan yang melibatkan isu-isu penderaan dan sebagainya serta pelantikan pembantu pelindung untuk kes-kes yang melibatkan penderaan kanak-kanak,” katanya di Dewan Rakyat, hari ini.Siti Zailah menjawab soalan, Sabri Azit (PAS-Jerai) tentang statistik penderaan kanak-kanak yang berlaku hingga akhir tahun ini dan langkah-langkah yang diambil bagi mengelakkan berlakunya isu penderaan kanak-kanak di Malaysia.Dalam pada itu, Siti Zailah menyatakan penderaan kanak-kanak merupakan perkara yang dipandang serius oleh pihak kementerian dan hasil kajian mendapati punca utama yang menjadi kes penderaan semakin parah di kalangan komuniti disebabkan masalah kewangan serta ibu bapa terlibat dengan penagihan dadah di samping pendera itu sendiri mengalami masalah mental.“Selain talian ekasih kita juga adakan program keselamatan kanak-kanak untuk memberi kesedaran undang-undang yang melibatkan pelajar sekolah, guru-guru, penjaga dan masyarakat.“Setakat ini sehingga 20 Mac 2020, program ini telah melibatkan 96,797 kanak-kanak melibatkan 414 sekolah. Di samping itu, program pendidikan keselamatan keluarga dilaksanakan bagi memberi kesedaran khusus kepada masyarakat berkaitan dengan keselamatan siber dan sebagainya selain menguatkuasa undang-undang.”


Tiga pekerja media Afghanistan ditembak mati

Tiga petugas media wanita terbunuh selepas ditembak di Afghanistan, lapor rangkaian media negara itu.Petugas media menjadi sasaran terkini puak pengganas yang menyerang kawasan-kawasan bandar negara itu.Wartawan, tokoh agama, aktivis dan hakim menjadi mangsa siri pembunuhan politik sejak kebelakangan ini. Ekoran itu, ramai dalam kalangan mereka mengambil keputusan untuk bersembunyi atau melarikan diri dari Afghanistan.Serangan pada Selasa itu berlaku di dua kawasan berasingan Jalalabad, kata Zalmai Latifi, pengarah Enikass TV, sebuah agensi televisyen tempat ketiga-tiga mangsa bekerja.“Mereka pulang berjalan kaki dari pejabat agensi ketika ditembak,” kata Latifi kepada AFP.Jurucakap hospital Nangarhar, Zahir Adel turut mengesahkan jumlah mangsa tersebut.Kumpulan Daesh Afghanistan mengakui bertanggungjawab di atas serangan tersebut dengan menyifatkan “wartawan-wartaman itu bekerja untuk salah satu stesen media yang setia kepada kerajaan Afghanistan yang telah murtad”.Pembunuhan yang menyasarkan pimpinan masyarakat meningkat sejak rundingan damai dimulakan tahun lalu di antara kerajaan Afghanistan dan Taliban.Pihak berkuasa Afghanistan dan Amerika Syarikat menyalahkan Taliban atas gelombang keganasan yang disaksikan kebelakangan ini. Namun kumpulan itu menolak tuduhan tersebut.Jurucakap Taliban juga menafikan ia terlibat dalam serangan tersebut.Serangan terbaru itu berlaku selepas utusan khas Amerika Syarikat (AS) ke Afghanistan Zalmay Khalilzad kembali ke Kabul minggu ini untuk bertemu pemimpin Afghanistan.Ketibaan Khalilzad menandakan lawatan pertama ke Afghanistan sejak Presiden AS Joe Biden mengangkat sumpah Januari lalu dan meminta beliau untuk meneruskan usaha rundingan damai.Bagaimanapun, ramai penganalisis berpendapat masa depan Amerika di Afghanistan di bawah Biden masih kabur. Ia berikutan kenyataan Rumah Putih yang mengumumkan rancangan untuk mengkaji semula perjanjian pengunduran tenteranya yang dimeterai tahun lalu.Sebilangan pemerhatimemberi amaran bahawa penarikan diri AS dari negara itu akan menimbulkan kekacauan yang lebih besar di negara yang puluhan tahun berdepan peperangan.


Kes harian lepasi 1,200 jangkitan, 2 lagi terkorban

1,278 kes baru Covid-19 direkodkan hari ini menjadikan jumlah keseluruhan sebanyak 4,454,113. kes.Sebanyak 2,599 pesakit turut dilaporkan sembuh, menjadikan jumlah keseluruhan kes sembuh sebanyak 4,391,090.Ketika ini, 27,454 kes aktif direkodkan, dengan 26,407 atau 96.2% daripadanya sedang menjalani kuarantin kendiri.Dalam pada itu, 17 (0.1%) kes kini berada di pusat kuarantin sementara 964 (3.5%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 66 kes dan 36 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55% dengan kes Covid-19 merangkumi 8.9%.Dua lagi korban turut dilaporkan  menjadikan kes keseluruhan kematian adalah sebanyak 35,569 orang.